Jesaya 43:16-21 - Official Site Of Huria Kristen Indonesia\n“Bangso Na Manghatindanghon Hagogoon Ni Debata”\nTurpuk jamita di Minggu sadari on dienet sian buku ni Panurirang Jesaya, nasomal digoari “Deutero Jesaya” manang Jesaya na paduahon. Nian ndada pola godang dipatorang taringot tu hadirion ni panurirang di buku Jesaya bindu 40-55, alai diparhatopot do periode na paduahon panghobasion ni panurirang Jesaya tupa do i di abad na paonomhon; uju dipatunduk Jehuda tu toru ni huaso harajaon Babel.\nTorop do sian bangso i na di boan jala ditaban di Babel, jala torop so piga do pasipasi ni bangso i na tinggal di tanonasida. Alai duansa do sian horong ni bangso i (na tartaban dohot na tinggal) na marsitaonon mambahen nasida marhagaleon songon bangso na dipapatu. Lan do angka sitaonon diae nasida; secara fisik, ekonomi, budaya nang ugamo. Tung mansai tangkas do diahap nasida panghorhon ni huaso dohot hagogoon ni Babel. On do sada na gabe ulaon ni panurirang Jesaya uju i, i ma na laho pauliulihon pola pikir ni bangso i songon bangso na pinillit ni Debata sandiri jala paposhon roha ni bangso i marpanghirimon paboa na tuk do huaso dohot gogo ni Debata paluahon nasida, bangso ni Debata, sian gomgoman ni huaso ni Babel.\nJesaya 43:16-21 dipungka dohot pandohan na gabe rumus na somal di angka na manjaha buku ni angka panurirang: “Songon on do hata ni Jahowa”. Hata pandohan on i ma na songon panandaion na tradisional taringot tu hapanurirangon, jala tolu hali ma pandohan on dapot hita di turpuk on (ayat 1, 14 dohot 16). Tolu pandohan na tarsurat di bindu 43 on patotahon panandaionta taringot tu Debata, patuduhon hadirion ni Debata; Ibana na gabe bona dohot ujung ni panurirang manurirangi tu bangso i.\nJahowa, Ibana naung “mangalehon dalan di laut, jala dalan balobung di bagasan angka aek na doras” (ayat 16b). Ibana naung “paruarhon hureta dohot hoda, parangan dohot parhohas: Rap marpeahan nasida, ndang tarbahensa be hehe, pidom do nasida, songon sumbu naung mintop.” (ayat 17). Gombaran na patuduhon hagogoon ni Debata na patar jala mangatasi “kekuatan alam dohot kekuatan militer”, hagogoon ni Debata naung dipapatar Ibana di peristiwa “exodus” (haruruar ni bangso Israel sian tano parhatobanan Misir) na gabe ojahan haporseaon di bangso Israel. Tudosan ni Jesaya 43:16-21 dohot deskripsi haluaon ni bangso i di laut songon na tarsurat di 2 Musa 14 dohot 15; on do na gabe ojahan ni panurirang Jesaya padirihon pos ni roha ni bangso i maradophon Debata marhite na paingothon nasida di pambahenan ni Debata di “kisah dramatis” panobusion ni bangso Israel sian parhatabonan di tano Misir.\nMolo tasigati di turpuk on, ndada maol be putihanta angka pandohan na pabagashon pamotoanta taringot tu barita panobusion na pinatupa ni Debata. Boi do sigatanta di sude isi ni bindu 43 on na patoranghon sejarah ni bangso i (hajolmaon) dohot Debata sandiri. Mamungka di ayat 1 di turpuk on, ondol do dipaboa ia Jahowa, Ibana do Debata “na manompa” (created), “na jumadihon” (formed), “na mangaluluhon” (redeemed) dohot “na manjou goar” (named) nasida. Di Ayat 7 dipatangkas muse paboa Jahowa, Ibana do na manjou goar ni bangso i (hajolmaon) jala ditompa bahen hasangaponNa sandiri (jaha nang di ayat 21). Asa tung mansai tangkas do disangkapi panurirang Jesaya asa diparhatopot bangso i bahasa hadirion ni nasida ndang malua i sian hadirion ni Debata, ndang tarsirang hadirion ni bangso i sian hadirion ni Debata.\nHal na menarik, dipaingot panurirang Jesaya do bangso i asa dingot jala dipeop nasida pambahenan ni Debata di angka na masa najolo, alai di ayat 18 dipaingot muse bangso i mandok: “Unang be paingotingot hamu angka na masa najolo, jala unang be pingkiri hamu angka na robi”. Sipaingot na mambahen tarsonggot roha. Sada cara do i dipatupa panurirang Jesaya na gabe ulaula retoris na efektif laho mambuat roha ni bangso i laho padimposhon pangantusion nasida taringot tu angka na denggan na masa sogot.\nNdang dihalomohon panurirang Jesaya bangso i gabe tading di tingki narobi, ndada partingkian narobi on molo pe tung marningot nasida di angka na masa najolo. Diparsinta panurirang i do laho padirihon “ruang imajinatif” di pamingkirion ni bangso i asa konsepsi nasida nasian narobi boi paimbaru konsepsi nasida di partingkian sinuaeng nang di ari sogot: “Ida ma: Bahenonku ma na imbaru, nunga pola martumbur nuaeng; tung so tandaonmuna ma i?” Di situasi naung gotap panghirimon nasida, disurirangkon panurirang Jesaya do tu bangso i asa unang marmenek ni roha, alai naeng ma jongjong nasida dungo managam panobusion na pinatupa ni Debata naung jonok partingkianna marhite angka tandatanda sipajongjongonNa, “haimbaruon” sipamasaonNa.\n“Haimbaruon” sipamasaon ni Debata dipatorang do i songon gombaran ni angka naung masa di angka ari naung salpu, alai tangkas didok pamasaonNa ma i di angka ari na naeng ro. Dalan di halongonan, aek di halongonan dohot angka batang aek di tano bakkalbakkal di ayat 19b-20 patuduhon tudosan ni pardalanan ni bangso Isarel “exodus” dohot hamumulak ni bangso Jehuda na tarbuang i sian Babel. Angka binatang na ginoaranna pabotohon halelengse ni tano sidalanan ni bangso i muse di pardalanan nasida mulak tu tanona, sihobasan nasida laho paingothon bangso i di pardalanan ni ompunasida di halongonan ruar sian tano Misir.\nAngka binatang, gompul dohot pidong unto; assosiasi manang gombaran ni angka inganan na liar, na so parhutaan jala ndang hainganan alai gabe parhutaan jala diingani, songon i ma di papos panurirang Jesaya roha ni bangso i asa unang mabiar. Di dok angka binatang na di halongonan i pe dohot do pasangaphon Jahowa, Debata “na mangalehon aek di halongonan”. Tutu maol jala borat situtu do pardalanan di halongonan, alai asi ni roha dohot huaso ni Debata naung manghamonangkon nasida najolo laos songon i do Debata mangula muse manghamonangkon nasida. “Tung so tandaonmuna ma i?” ninna panurirang i laho manait roha ni bangso i asa hobas nasida mulak mangalului Jahowa jala mian di bagasan panghirimon na mangolu.\nDi turpuk on nalnal do di gombarhon panurirang Jesaya hadirion ni Jahowa Debata, Ibana na mangula di tingki narobi, alai disurathon di panurirangon taringot tu angka na masa sogot. Ayat 19-21 di turpuk on ditulishon songon wacana na langsung dihatahon Debata. Dipatingkos hata ni Debata do pangantusion taringot Debata Namangula (Allah yang bertindak) songon naung ginombarhon ni panurirang. “Unang be paingotingot hamu…” i do hata ni Debata. Tatapma na humaliang jala berenag angka tandatanda. molo so i ndang parsidohot ho di haimbaruon si pamasaon ni Debata marsogot.\nKeluarga dohot komunitas disangkapi do i laho padirihon stabilitas di angka na gabe parsidohot di bagasan. Suang songon i do nang Huria manang Gereja. Alai, jotjot do di namasa angka sitaonon, di tongatonga ni parsorion, sai mian hita di pandohan: “The evil you know is better than the evil you don’t know” (hajahaton na binotom tumagon do i sian hajahaton na so binotom). Alai marhite turpuk Jesaya 43:16-21 on disosoi do hita asa manaili hita tu pudi, marhatopothon asi ni roha ni Debata diangka partingkian naung salpu i gabe pahothon hita di na manatap hita tu dalan sidalananta muse; ndang mabiar be hita, alai di bagasan pos ni roha hita mardalan, di na manghirim di asi dohot holong ni roha ni Debata na manghamonangkon hita.\nDi ragam ni angka na masa di ngolunta on; las ni roha nang arsak pe, Ndang na muba ianggo hadirion ni Tuhanta i. Asi ni roha dohot huasoNa na manongtong sian narobi, idaonta ma i nuaeng laos i do na manganahon hita tu ari sogot, ari na gok las ni roha dohot parolopolopon. Disosoi turpuk on do hita asa tongtong dungo, rade managam Tuhanta, na manongtong satia patupa panobusion tu hita sahat tu sadari on. Laos songon i dope, marhite turpuk on, di jou do hita asa tahatindanghon ma Ibana, Debata Jahowa, na sun gogo i; naung mandongani, mangaramoti jala mamasumasu hita dipardalanan ni ngolunta sian angka partingkian naung salpu sahat tu sadari on, laos songon i ma tong pos ni rohanta tu angka ari marsogot Debata tongtong mangula di bagasan ngolunta. Amen.\nPdt. Tahan Master GM. Simaremare\nPrevious Article 2 Korint 5 : 16 – 21\nNext Article LUKAS 19:28-40


JINGGA SENJA is.....S U N S E T: MANGGADIS PARBUE NI HAUMA TU TOKKE DI MEDAN\nMANGGADIS PARBUE NI HAUMA TU TOKKE DI MEDAN\nNunga dao tahatai manggadis, ekspor tu Singapur. Huhut marsiajar boa proses ekspor, ta buhai ma manjalahi tokke na balga di Medan na somal mangekspor tu luar asing sian tokke panggadisanta nasomal saleleng on. Molo so tu Medan, boi do tu kota hombar balok songon Balige manang Siantar rupani.\nMolo hujaha di internet adong piga piga goar ni tokke nasomal mangekspor. Malo malonta ma mandiori informasi dia arga na untimbo.\nAsing sian mandiori di internet, adong do goar ni angka tokke exportir di Kementrian/Dinas Perdagangan di Kabupaten/Kotamadya dohot di Propinsi. Molo boi lao ma tu kantor i.\nTapasomal ma pajumpang dohot pangulu, kapala kantor, unang sai tu pegawe manang kapala bagian. Boasa pola ingkon tu uluan na?. Molo pe didok kapala i, hatai ma dht kapala bagian manang goar ni pegawe, pintor mabiiar do annon nasida aha do tahatai dohot kapala kantor i jei dang boi be hita dioto otoi nasida.\nUnang be sai dioto otoi tokke nasomal di hutanta, taringot tu arga, ala ma dapot hita tokke na asing namangalean na ummarga. Molo holan tu tokke nasomal hita manggadis, olo do losok roha ni pangula di huta ala rugi do mangula ulaon.\nPosted by Pinondang Situmeang at 7:02 PM


Gabe Partogi na Tigor jala Sintong Pelita Batak Online\nMinggu, 22 Juli 2018 08:46:00\nPartogi na so tigor, i ma na menikmati ulaon ni pangalambungina na jumonok (Dongan saripe) na so tigor, na memutar balikkan fakta jala mamangke huasona songon pangalambungi ni partogi manggohi sangkap ni partogi i marhite angka natuatua dohot angka na raja mumunu na tigor, Nabot, laho mambuat tanona secara paksa, na pinalumehon ni Debata tu Daompung, Damang dohot diri ni si Nabot na tigor na so mabiar mandok ndang tu raja Ahab ala ndang tigor pangidoanna tu ibana (1 Rajaraja 21:1-16)\nAdong do na tuk tigor manguhum Partogi na so tigor i?\nDi sejarah ni raja Ahab, marasing sian pengadilan natuatua dongan sahuta ni Nabot na olo dipangke Isebel mamunu Nabot, ianggo Debata Natigor jala Nasintong i tigor do uhumNa tu si Ahab dohot Isebel. Tigor do tong uhumna tu angka na marungkil jala agoan hosa manghophop hatigoran songon si Nabot di portibion dohot hangoluan sogot (Mateus 5:11-12).\nAla ni i, dijamothon jala di pareso be ma dirina, ganup partogi di portibion (negara, swasta, usaha, masyarakat sipil) nang di huria ni Kristus i, di tirket na tumoru sahat tu tirket na tumimbo.\nJorbut do uhum ni Debata tu partogi na so tigor jala na so sintong, alai uli do pasupasuNa tu partogi na tigor jala sintong di ngolu nuaeng nang di ngolu sogot.\nMolo di pangarimangrimangonmu di hapartogionmu saleleng on jumpang ho dirim partogi na so tigor jala na so sintong, muba ma. Unang sanga dijumpangi uhum ni Debata ngolum. Parir do ngolu ni manang ise/aha na diuhum Debata ala marpangalaho na so tigor jala na so sintong. Alai asi do rohaNa di angka na manolsoli pangalahona. Boi do oruon pola otapon ni Debata uhumNa tu na muba. Molo tigor jala sintong do hapartogionmu saleleng on, uduti ma. Debata do tongtong donganmu.\nAngka bangso dohot huria ni Kristus di portibion mangalului partogi na tigor dohot sintong. Beta taurupi angka sundut na umposonta gabe partogi na tigor dohot na sintong marhite keteladananta.(*)


Patua Hata dohot Marhusip | Raja Mandidang Sitorus\n« Perubahan adalah Sumber Kemajuan\nJAMBAR DOHOT PARJAMBARAN »\nDecember 11, 2009 by Sampe Sitorus,SE (A. Hitado Managam)\nContoh ulaon ditaruhon jual\n1. Patua Hata (Melamar)\nDung sidung marhori-hori dinding, borhat ma paranak rap dohot uduranna hira-hira 8 -15 kaluarga laho patua hata laos marhusip tu jabu ni parboru.\nParsidohot ma di si haha-anggi ni paranak, dongan tubuna na sumolhot , boru, bere, dohot ibebere. Disagi ma bilangan ni nasida asa unang pagodanghu, alai ingkon dohot ma di si boru. Somalna nunga diboan paranak pande hatana.\nDi partingkian songon on, asing do sian tingki na marhori-hori dinding na holan manggolom-golom sipanganon kue manang buah natonggi. Ianggo di parborhat ni paranak saonari laho patua hata/ marhusip ingkon do mamboan sipanganon na marsintuhu; indahan na las dohot lompan na tabo na marmiak-miak, jala lengkap ma dohot tudu-tudu ni sipanganon.\nDipihak parboru pe nunga rade manjalo haroro ni paranka jala di jou parboru ma haha-anggina (termasuk pande hata na), boru, bere, ibeberena, dohot manang piga halak dongan sahutana. Diparade parboru ma dengke si mudur-udur siadophonon nasida annon tu paranak dung sidung manjalo tudu-tudu sipanganon nabinoan ni paranak.\nDung pungu uduran ni paranak (marjarak 3-4 jabu sian bagas ni parboru) di suru ma boruna manungkun tu bagas ni parboru manang naung boi nasida ro.\nDung mangarade parboru dohot na ginokhonna manjalo haroro ni paranak, dijouhon nasida ma antong dompak pintu haroroan asa masuk ma uduran ni paranak tu bagas.\nProtokol ni Paranak.\nHoras Tulang…, Horas ma di Raja i. Hata ni natua-tua mandok :\nJolo nitiptip sanggar laho baen huru-huruan.\nJolo pinabotohon marga asa binoto partuturan.\nRaja nami… ia hami naroon parboruon muna marga Butarbutar.\nHoras ma di Raja i.\nProtokol ni Parboru.\nHoras ma tutu Amang boru.\nDung i marsijalangan ma nasida angka na naeng martondong di bagasan las ni roha. Dipeakhon paranak ma sipanganon boan – boan nasida di tonga ni jabu (manang tu ginjang ni meja di adopan ni parboru), jala didok ma hatana :\nTulang na burju..tona ni namborumuna ima dainang mandok molo borhat hamu anaha tu bagas ni Tulang mu na ingkon do boanon mu sipanganon na tabo laho palashom roha ni Tulangmu sotung mangembal hamu, jadi Rajanami na marningot ma hami di tona i, ido umbahen na huboan hami sipanganon na tabo laho palashon roha ni angka Tulang.\nProtokol ni Parboru\nMauliate ma tutu Amangboru, ingot do hamu antong di poda ni namboru nami, Horas ma di hamu.\nBorunami… asa jolo sigati hamu jo boan-boan ni paribanmu.\nAlusni Boru ni Parboru\nDi hamu hula-hulanami nunga husigati hami, jala suman do. (lapatanna lengkapdo / adong do di si “ namargoar” manang tudu-tudu ni sipanganon).\nProtokol ni Paranak\nBorunami… asa dongani hamu paturehon di pudi (diboan ma tu dapur asa dihobasi satongkin, mangaturhon na margoar di ginjang ni talam na bolak, alana satongkin nari ingkon tangkas do dihatahon hasahatan ni i di adopan ni parboru andorang so rap marsipanganon).\n“Di hamu Tulangnami (ndang apala didok dope hula-hula) di ari na uli di bulan na denggan on ro do hami pamoruonmuna pasahat tudu-tudu ni sipanganon na marsaudara, tudu-tudu ni panggabean parhorasan ma on di hamu Rajanami. Molo tung songon on pe naboi hupasahat hami di tingki on, las ma rohamu manjalo.\n“Di hamu Raja ni Pamoruonnami, hami pe naeng ro ma mandapothon hamu.”\nLaos digorahon ma boruna nasida asa di-boan nalaho sipasahaton nasida, ima dekke simudur-udur.\n“Di hamu Raja ni Pamoruonnami, di son hupasahat hami tu hamu dengke simudur-udur, dengke sitio-tio, dengke sahat, dohot pangidoan tu Tuhanta, asa sai mudur-udur ma hamu tu dolok tu toruan, tio ma aek inumonmuna, jala sahat ma angka nauli angka nadenggan di hamu.” Diolophon angka natorop, “Ima tutu.”\n“Nauli ma i Tulang.” Dipangido ma donganna mambahen tangiang mangan. Jala dung simpul tangiang marsipanganon laos didok ma hata dai sira ni sipanganon i,\nDung i dipangido ma pamoruonna maneati aliang-aliang dohot ate-ate ni sipanganon i (somalna nian, sian pamoruan ni paranak do, alai dos ni roha nama i).\n“Di hita namardongan tubu, suang songon i di Boru, Bere nami, molo tung di jolo ni hasuhuton pe dekke napinasahat ni Raja i, naung rap manjalo ma hita ate?” Diolophon uduran ni paranak, “nauli.”\n“Di hamu Raja ni Pamoruonnami, nangkin tangkas do dipasahat hamu tu hami tudu-tudu ni sipanganon na marsaudara.\nDidok hata ni natua-tua, Andorang so diseat raut jolo diseat hata.”\n“Boha Amangboru, tarsongon dia partording ni tudu-tudu ni sipanganon naung pinasahat muna on tu hami?”\n“Di hita namardongan tubu, Raja ni Boru, Bere, lumobi di Raja ni Dongan Sahuta, nunga tangkas husungkun hami Raja ni Pamoruonta, didok nasida ia tudu-tudu ni sipanganon on surung-surungta do ninna. Boha saonari ma tabagi?”\n“Antong molo songon i, di hamu Borunami, asa boan jala pature hamu tudu-tudu ni sipanganon on. Unang lupa pasahat hamu tangkas jambar tu Raja ni Dongan Sahuta, ate!”\nNote : Somalna ni parbagi jambar di ulaon Patua Hata/Marhusip\nAla tangkas do dihatahon surung-surung ni parboru tudu-tudu ni sipanganon na pinasahat ni paranak i tarsongon on ma parbagi jambar.\nContoh suhut parboru Raja Pane.\nRaja Dori = Namarngingi Parsiamun\nRaja Boltok = Namarngingi Parhambirang\nBoru tubu (boru suhut) = Osang parsiamun\nBoru (boru ni punguan Sitorus). = Osang parhambirang\nRaja Parhata = Somba-somba\nDongan Sahuta = Soit\nHaha/Anggi Raja Pane (Suhut) = Angka jambar na tading termasuk mai Ihur-ihur\n“Boha Amangboru, nunga boi taudutipanghataionta?”\nSongon on ma hatana: “Di hita na mardongan tubu, Raja ni Boru, Bere, Raja ni Dongan Sahuta, ala naeng pungkaonta ma panghataion, asa martangi-tangian hita. “Jala laos songon i ma di hita namardongan tubu. Songon naung somal taulahon, ala hami haha doli muna ma nuaeng songon hasuhuton bolon, jadi hamuma na gabe raja panungkun, raja hata, di ulaonta on.\nMolo haha na gabe husuhuton, ba anggina na ma na gabe panamboli.\nJadi di hami haha dolimu Raja Pane ma nuang hasuhuton ma hamu anggi doli Raja Dori dohot anggi doli Raja Boltok ma na gabe panamboli.\nDijalo Raja Dori ma pangidoan ni suhut (protokol ni Parboru) i.\nMewakili Raja Dori :\nTohodo tutu na nidokni hahadoli\nSongon naung somal taulahon di hita namarhaha maranggi Sitorus, ala haha doli Raja Pane ma nuaeng hasuhuton, ba dohot on pinasahatma tu anggi doli Raja Boltok na gabe Parsinabung (Raja Hata)\nSongon i ma Raja Boltok mar dos ni roha ma nasida ise nagabe Parsinabung (somalna nunga dos hian tahi nasida ise nagabe Parsinabung).\nLaos diuduti ma panghataion tu Paranak. “Di hamu Raja ni Pamoruon nami, molo dung rade hamu asa tapungka manghatai.”\n“Nauli Rajanami, alai lehon hamu jolo tingki di hami pamoruonmuna, asa jolo masipasangapan hami namardongan tubu.” (dioloi parboru).\nJala dung dos roha ni paranak, ditontuhon ma sahalak Raja Parsaut di nasida. Jala diuduti Raja Parsaut i manghatai.\nNB: Nian sian mulana pe nunga hira tangkas ise na gabe Parsaut, baik sian pihak parboru songoni nang pihak paranak. Alai i do huroha bangkona dohot pangalaho ni ruhut-ruhut paradaton i, lumobi di na manat mardongan tubu.\nRaja Parsaut ni Paranak:\n“Tulang Raja Bolon, nunga rade hami.”\nMangkatai ma hita Raja ni Boru. Nunga tung las rohanami manganhon sipanganon nabinoanmuna i. Bosur hami mangan indahan na las, sangat marlompan juhut na tabo dohot minum aek sitio-tio. Asi ma roha ni Tuhanta, sai dipasu-pasu ma i, asa pamurnas ma i tu pamatang, saudara tu bohi, sipalomak imbulu ma i, sipaneang holi-holi, jala sipasindak panaili.\nBagot namarhalto na niagatan dung marmeang,\n“Asa jolo ninang-nang do asa ni nungnung, jolo pinangan do asa ni sungkun”.\nNamanungkun ma hami tu hamu Raja ni Boru taringot tu sintuhu ni indahan masak dohot lompan na tabo i.\n“Gabe jala horas, Rajanami. Namanungkun ma Raja i di hata ni indahan masak dohot lompan na sosadia i. Alai jumolo ma hupasahat hami mauliate. Malambok pusu hami di panjalo, di panjangkonmu tu hami pamoruonmuna on.\nOtik so sadia pe na boi hupatupa hami Rajanami,\nSai pamurnas ma i tu pamatang, saudara ma i tu bohi,\n“Mauliate ma Raja ni boru, panggabean parhorasan do hape haroromuna di tingki on. I do nataparsinta. Alai, sai marangkup do inna nauli, mardongan do nadenggan. Asa siangkupna songon nahundul, jala siudurna songon namardalan.\nNamanangkasi ma hami di hamu boru,\n“Tangkas ma dipaboa Amangboru tu hami asa adong sibegeon ni sipareon jala sipeopon di roha. Botima!”\n“Ro alu-alu ni anaknami tu hami, paboahon naung tangkas masitandaan jala masihaholongan dohot boru ni Raja i sian bagas on. Didok tu hami, ‘Bapatua laho ma hamu mandapothon Tulang Marga Sitorus na marhuta di Jln Putrisma VII/5 Perumnas 4 Karawaci – Tangerang, ala nunga masihaholongan hami dohot boru ni Tulang i, jala nunga mardos ni roha, satahi-sapanghilaan hami laho mamungka parsaripeon,’ ninna alu-aluna tu hami Rajanami.\n“Tarsonggot do hami umbege alu-aluna i, nang pe las roha-nami. Alana, tingkos do di rohanami, ro anaknami tu bagas muna on. Alai, molo hurimangi hami dirinami tung na so barani dope hami mandapothon Raja i, molo sian hadirionnami. Alai, ala las ni roha dohot holong do namamboan hami dohot anaknami ro tu jolo ni Raja i di tingki on, jala nunga tangkas huida hami, minar-minar do bohimuna manjangkon haroronami, on pe Tulang, molo tung siat elek-elek pangidoannami, asa unang holan hata ni naposo be hata ni nasida nadua i, asa mangihut ma nian gabe hata ni angka natua-tua.\n“Jadi Tulang, na patua hata ma haroronami di tingki on. Asa i ma elek-elek pangidoan nami. Botima!”\n“Mauliate ma Amangboru”.\n“Asa di hita namardongan tubu, Boru, Bere, suang songoni Raja ni Dongan Sahuta, nunga tangkas tabege sian pamoruonta di haroro nasida, i ma di napatua hata. Andorang so nilehon tingki di laho mangido pandapot sian hita, jolo tapatangkas ma jolo borunta ate, manang natutu do dijalo hata sian anak ni pamoruonta.\nAlai amangboru na manangkasi ma hami alana torop do borunami di bagas on na dia ma i nuaeng jala ise ma goarna, asa hutangkasi hami boru nami”.\nDung di dok paranak goarni si boru na tinodo ni anakna, di suru Parsinabung ni Parboru ma tu boruna :\n“Di hamu borunami, sungkun hamu jolo maenmu.”\nDung i diuduti ma muse panghataion:\n“Mauliatema, molo sian hami hasuhuton, sian mulana pe nunga tangkas hupasahat tu hamu haha/anggi. Sisada hata ma hita, bulung ni dakkana do bulung ni rantingna, ulaon ni hahana do ulaon ni anggina. Tandokmu do tandokku, pandokmu do pandokku. Jadi gabehon da amang. Ima sian hami hasuhuton. Botima!”\n“Mauliate. Malambok pusu rohanami Tulang, di naung tangkas dioloi hamu elek-elek pangidoannami di napatua hata. Huulakhi hami mandok mauliate ma di hamu Rajanami.\n“Alai Tulang, songon i do huroha pangalahona, molo tung siat muse elek-elek pangidoannami, asa tauduti ma nian tu namarhusip nagogo manang mangarangrangi di angka ulaon na mangihut, na mardomu tu sangkap (rencana) parsaripeon ni anaknami dohot boru ni Raja i, marlambas roha ma Raja i mangoloi pangidoannami. Botima.”\n“Ipe di hamu Raja ni Pamoruonnami, taringot tu pangidoanmuna i hujalo hami ma i, songon dia husip-husip manang angka dia ma naung disangkapi rohamu, Hupasahat hami ma tingki tu hamu asa hamu ma namanariashon. Botima!”\n“Gabe jala horas ma Tulang. Nunga tamba las ni rohanami. Songon nahudok hami nangkin, diharoronami tu bagasmuna on ala ni alu-alu ni anaknami naung ro tu bagasmuna on, jala sai dihatahon do tu hami haburjuonmuna. Santabi ma Rajanami, didok natua-tua, ida-ida do tu nabutong, jora-jora tu namale. Asa nunga tangkas huida hami di haburjuonmuna marboru.\n“Tulang, andorang so hutariashon hami husip-husip dohot pangidoannami, mangido tingki hami satongkin namarhaha-anggi asa masipasangapan jolo hami, songon i tu boru dohot berenami.\n“Di hita saluhutna, nian andorang laho borhat pe hita tu bagas ni hula-hulanta di jabuon, nunga sada tahinta jala sisada pangidoan hita laho mangelek dohot pasahathon angka pangidoanta. Beha, ahu ma napasahathont elek-elek pangidoanta ?” Ditolopi sude sian horong ni paranak.\n“Di hamu Tulang, Nantulangnami, dohot sude hamu na huparsangapi hami. Sian hami pamoruonmu mangido mangelek hamu, asa tung sangap hamu, Rajanami, hami ma nian na pabolak amak jala tomu-tomuon nami ma haroro ni Raja i dipogu ni alaman nami, jadi ulaon taruhon jual ma nian Rajanami laos ulaon sadari (paulak une).\n“Taringot tu somba ni uhum, somba ni adat nang sinamotni boruni raja i, Rajanami, nunga dos rohanami dohot tahinami, asa sisahali mangelekhon, sahali manombahon ma hami tu hamu, Rajanami, sitombol. I ma jolo elek-elek pangidoannami.”\n“Mauliate ma di Raja ni Pamoruonnami. Nunga tangkas hubege hami pangidoan muna i, i ma di sangkapmuna ulaon taruhon jual, ulaon sadari. Tarsingot di ulaon taruhon jual ido sasintongna Paranak do na pabolak amak laho hundulan ni hula-hulana (Parboru).\nTarsingot di pangidoanmuna na sahali manombahon hamu di sinamot ni borunami, asa tangkas taingot ndang namarhata sinamot do pe hita Amangboru.\nSongon pangidoanmuna nangkin, namarhusip-husip dope hita di tingki on. Alai nadenggan ma i tutu, ingkon jolo nirangrangan do angka nanaeng ulahononta haduan. Asa hupasahat ma jolo panghataion on tu hami na mardongan tubu, boru, berenami, nang di raja ni dongan sahutanami.\n“Di hamu pamoruonnami, taringot di ulaon taruhon jual dohot ulon sadari, mauliate ma. Alai molo taringot tu sinamot ni borunami, tung tangkas jala godang pasahat hamu, asa las rohanami hula-hulamu. Asa ndang apala horbo, hoda dohot angka mas hupangido hami, alai tangkas ma godang bahen hamu, Amangboru. Botima!”\n“Molo sian hami, songon nanidok ni hula-hula/tulangnami nangkin do. Asa las roha nasida, godang ma pasahat hamu sinamot ni paribannami i. Botima!”\n“Di hamu Raja ni Pamoruonnami, nunga apala tangkas dibege hamu di angka panghataion dohot pangidoan sian hami. Taringot di pangidoanmuna, ulaon sadari, hujalo hami ma i. Alai taringot di sinamot ni borunami, di dok hamu sisahali manombahon jala sitombol, Amangboru tarsingot tu suhi ni ampang na opat dohot panandaion tangkas do padalanonmu di tongan ni mangajana ate.\nJadi asa tung tangkas godangma pasahat hamu, songon nidok ni natua-tua,\nNunga pitu lilinami, paualu jugianami,\n“Mauliate ma di hamu Rajanami. Suang songon i di paribannami dohot raja ni dongan sahuta ni Raja i. Malambok pusu jala lumbang panghilalaannami di naung tangkas dioloi hamu angka pangidoannami. Suang songon i di sinamot ni Boruni Raja i, na naeng parumaennami, ima sitombol. Ia godang ni sinamot na laho sipasahatonnami Rajanami, Rp 10.000.000 (sampulu juta rupiah) ma. Asa las ma rohamu jala gabehon hamu ma i Rajanami. Botima!\n“Mauliate ma di Raja ni Pamoruonnami, nunga tangkas hubege hamu sinamot ni borunami, godangna Rp 10.000.000 (sampulu juta rupiah). Jadi di hita pe na mardongan tubu, lumobi hasuhutonnami, songon i di boru, bere, dohot dongan sahutanami, ala nunga dos rohanta jala taoloi nangkin pangidoan ni pamoruonta, ba taoloi jala tagabehon ma i.\n“Alai, di hamu Raja ni Pamoruonnami, taringot tu jambar panggohi ima suhi ni ampang na opat dohot panandaion, asa tangkas do pasahathon muna tu hami di tongan ni mangajana ate ?. Taringot tu bilanganna, hupasahat hami ma tu hamu haduan marhite suhutnami.”\nSimandokhon/simanggokhon (iboto ni boru muli naung hot ripe, molo so adong boi do sian ama manang ompung martinodohon),\nHaha-anggi, anak manjae sian namartinohon ni hasuhuton.\nOmpu suhut ni namuli\nOmpu bao ni namuli\nParorot (namboru ni boru muli)\nPaidua ni suhut, sian angka ompu namartinodohon, dst.\n“Naporlu muse tahe Amangboru, taringot tu si jalo tintin marangkup, tu haha parhundulnami, tulang ni nanaeng helanami, na rap paradehon ma hita ate ?.\n“Pos ma rohamu Amangboru, sude do hamu pasu-pasuonnami marhita tangiang dohot elekelek nami tu TUHAN i. Alai parbue ni holong marhite ulos herbang sipasahaton nami tu hamu, bilanganna 11 (sampulu sada) bulung ma. Pos roha muna sude do hamu taruli las ni roha marhite ulos-ulos natinonun sadari.\n“Hombar tusi tahe Amangboru, taringot tu ulos-ulos i dohot pinggan panganan, dos ma rohanta ate, asa marsinakkohi tangga ni balatukna (masialusi di ibana be) ma hita Raja ni Boru?”\n“Naporlu muse hataanta ima taringot tu teknis ni ulaon, ari ni ulaonta i, tempat (gedung), angka undangan. Hombar tu si dumenggan hamu na patorangkon.\n“Mauliate ma Raja nami. Tarsongon on ma konsep manang rencana nami:\nPartumpolon di gareja ………………….. tangga……….. pukul ……………\nTing-ting parjolo tanggal ………….ting-ting paduahon tanggal ………….\nPamasu-masuon tanggal…………, di gareja (tempat) ……….….\nSibuha-buhai di ………… pukul …………..\nUlaon unjuk (pesta) di alaman ni paranak di gedung …… alamat…………..\nGodang ni undangan tu parboru ….. undangan, di paranak ……….undangan.\nDohot angka na asing dope.\n“Mauliate ma di hamu pamoruon nami. Taringot di angka parjambaran, nasomal i ma ate? Jala sidapot solup ma hami hula-hulamu. Alai, molo boi botoon nian, antar songon dia panjuhuti di ulaon i.\n“Nunga dihusiphon suhutnami. Molo panjuhiti ima lomuk manang didok nuaengon namar-manmiak-miak (pinahan lobu/B2), i do Raja nami.”\n“Ala nunga hira sude tahatai, tarang-rangi di sangkap ni ulaonta, saonari sahat ma hita tu namarhata si gabe-gabe. Hami sian hula-hula ma napasahathon jala hamu sian pamoruonnami ma namangampu, ate!\nAlai andorang so taujungi dijahahon majolo angka keputusan naung disurati hasil husip-husip dohot naung dirang-rangi (notulen). Boi do sian parboru manang paranak manjahahon keputusan i.\nDung sidung manjahahon angka naung dirangrangi di ulaon marhusip na gogo di uduti ma muse.\nAmangboru asa lehon hamu jo tingki di hami laho mangalehon poda tu borunami.\nMangalehon poda tu boruna asa unang be mampar rohana jala patoranghon nunga manghatai natua-tua.\nSuang songoni do hami Tulang lehonon nami do poda tu anak nami.\nMangalehon poda tu anakna asa unang be mampar rohana jala patoranghon nunga manghatai natua-tua.\nSekaligus menyuruh ke dua calon mempelai untuk menyalami semua yang hadir.\nSuhut/Paidua ni Suhut sian Parboru:\n“Mauliate ma di hita saluhutna, lumobi di Tuhanta. Jumolo hupasahat hami mauliate di dongan tubu, haha/anggi, raja ni boru, bere, dohot raja ni dongan sahuta nami, ima di naung rade rohamu mandongani hami ..dst. Suang songon i di pamoruonnami marga.., dohot uduranmuna .dst.\n“Hita pe na ro tu bagas ni hula-hulanta di son, dos ma rohanta. Molo namangampu hata nauli nadenggan sian hita, langsung ma tu haha/anggi doli hasuhutonnami. Botima!”\n“Mauliate ma di Tuhanta, mauliate ma di hamu sude hula-hulanami, pariban dst.\n“Nunga denggan mardalan ulaonta sadari on, jala nunga godang tahatai, tarangrangi na hombar tusi, jadi asa mardalan ma ingot-ingot (hepeng).\n(Nunga diparade hian hepeng laho ingot-ingot i. Dipasahat pihak paranak ma i tu Parsinabung ni Parboru, jala Parboru pe diparade do hepeng ingot-ingot si pasahathon na tu Parsinabung ni Paranak, jala somal taida adong indung ni ingot-ingot i ima na gabe di Parsinabung ni Parboru dohot Parsinabung ni Paranak).\nHata umpasa sian Parsinabung ni Parboru :\nNunga simpul panghataion ni angka raja, ala tangkas do hita masipaolo-oloan\nAsa unang adong hita na so ra marningot, on pe rap tadok ma; Ingot-ingot; ingot-ingot; ingot-ingot.\nNote : Dibagi ma ingot-ingot i jala ingkon sude do na ro di ulaon i dapotan ingot-ingot, kecuali hasuhuton bolon Paranak dohot Parboru.\n“Boha Amangboru, ala nunga renta jala singkop be ulaonta, asa taujungi (tatutup) di bagasan ende dohot tangiang. Boha Amangboru, ise ma hita napaujunghon ?\n“Mauliate ma Rajanami. Sian hamu ma napaujunghon marhite tangiang.”\n“Dos ma rohanta. Ala di son do natuatua i St …………… ba pinasahat ma tu nasida.”\nMarende jala ditutup ma dohot tangiang. Marsirarihan satongkin, manghata-hatai, dihobasi boru ni hasuhuton parboru ma di dapur siboanon ni paranak, ima dekke, songon ulak ni sipanganon nabinoan ni paranak, laos tu panci manang sambongna i ma i dibahen, jala tangkas dipasahat tu pihak paranak. Masijalangan ma jala marhehe nauli ma angka tutur. Ima sahatna. Gabe ma jala horas!\nIse nagabe Parsinabul (Raja Parhata) di ulaon Patua Hata & Marhusip laos ibana do na gabe Parsinabul (Raja Parhata) di ulaon unjuk (pesta adat)\nTingki namangelekhon somba ni adat sinamot, Parhata ni Paranak, unang be mangihut hata “sitombol” manang “rambu pinudun”, songon i hata “ulaon sadari”. Alana, paribanna do dialap pangoli jala na patio mata ni mualna do i muse. Alai sudena i tu dos ni roha ma.\nTulang ni pangoli unang be didok sijalo tintin marangkup, alai gabe sijalo surung-surung ma i.\nUlaon sadari (paulak une tingkir tataring) dipatupa di ari namangihut hombar tu dos ni roha ni Parboru dohot Paranak.\nTulisan ini murni tulisan saya sesuai dengan apa yang sudah saya jalankan sebagai Raja Parhata. Jika ingin mengutip atau memposting ulang di blog atau media lain harap menyebutkan sumber dan menyertakan link ke blog ini.\nTolong harga i kami penulis dengan sebuah kejujuran, hentikan plagiat.\n2. Dalihan Natolu Nilai Budaya Suku Batak, Drs. DJ Gultom Rajamarpodang, CV Armada –Medan\n3. Garis Besar Ruhur-Ruhut Paradaton Sitorus, Buku Parsadaan Raja Sitorus Dohot Boruna (PARSIBONA) JABODETABEK\n6. St. D.P.Hutagalung/Br. Simorangkir (O. ni Salomo) http://www.rajaparhata.com\n9. Panuturiaon ni angka natua-tua.\non January 25, 2013 at 11:49 pm | Reply freddybaharahutajulu\nTung na denggan ma on tu angka dongan na margiot/olo gabe Raja Parhata.\nMauliate ma di na patariparhon on melalui media on.\non January 22, 2014 at 10:44 am | Reply ismael simamora\nPas marsiajar muse iba, mauliate lae……… cukup menolong\non January 22, 2014 at 6:18 pm | Reply Sampe Sitorus,SE (A. Hitado Managam)\nNauli lae, rap marsiajar hita.\non September 12, 2014 at 10:05 am | Reply PATUA HATA DOHOT MARHUSIP | PUNGUAN TOGA GULTOM\n[…] https://sitorusdori.wordpress.com/2009/12/11/patua-hata-dohot-marhusip/ […]


Poda Nalimado Angkang Ulang Poda Naonom | Mandailing Online\nHome / Budaya / Poda Nalimado Angkang Ulang Poda Naonom\nPoda Nalimado Angkang Ulang Poda Naonom\nPosted by: Dahlan Batubara (Redaksi) in Budaya 26/09/2010\tKomentar Dinonaktifkan pada Poda Nalimado Angkang Ulang Poda Naonom 681 Views\nAnggo ajar poda ni ompungta naparjolo sunduti poda nalimado inda poda naonom namartamba maso sannarion dei, baen pinbtar-pintar ni halak sangape baen akal-akalna itambai dongan poda nalimai manjadi poda naonom. Antusanni poda napaonom naipe paias caku nidonganmu, inda nacocok boto anggo songoni bope songonima nasalalu tarjadi zaman sannarion.\nPoda nalimai ma songoni ita tiopi arana ido tutur dohot ajar poda ni ompung-ompungta naparjo, anggo poda naonom naidokon-dokon ni halak sannari ima paias caku ni donganmu, halai namarkuasoi mei marsipaiasan, bope naiporus nia landit angke alai sama alaido padiar songoni nangkon uruskon, romalang nyaemu tile.\nPala mangecek dabo binege di lopo politik, nasangkal-sangkalma burangirna anggo nagiot mambuat jabatan, idia dei baya ipamuati halai sasai bahat ningroa jabat, marpulu kobek nabagedo carito ni halai, haraniima rupana anso marrempotan, patunda poda naonom ima paias caku ni donganmu anso adong binege istilah didokon-dokon halak Camat Begu, artina Camat Bekas Guru.\nArana anggo inda baen nara gurui ipaias caku nia inda naadong tarida di kamus guru nangkan namaniop pemerintahan, guru tugas mulia nia mangajari anak-anak ni bangsoondo anso marbisuk, inda nagiot memegang tampuk kekuasaan di lingkungan birokrasi./tai pade dilalai gurui sabahagian ipais dongan caku nia, lalu mantong nadiroa niai manjadi Camat begu ma intilah kerenna.\nAnggo ipasari-sari asok-asok nadeges mada poda nalima naituturkon ni ompunta naparjolo sunduti, paias parabitonmu, paias pakaranganmu, paias rohamu, paias pamatangmu, paias panganonmu, nangkon itambabe dohot poda naonom, paias caku ni donganmu, arana ajar poda namambaen markiti dei.\nAjaran ni agamantape antong mandokon songon pandokon niguru-gurunta binege tongosan ni Rasulullah tu ita ummat niaon, jago ningia lima targan soro nalima, tontu poda nalima juo dei gorarna, ima jago sehat targanso marnyae, jago poso nipamatang targanso matobang, jago sinadongan targan soro kemiskinan, jago kasehatan targansoro nyae, oni jago hangoluan targan soro hamatean.\nHaranii antong totopma ita puliaro poda nalima naituturkon ni ompunta nadung parjolo mulak tu Tuhanta, ulang ita tamba-tambai manjadi poda naonom, songoni tu daganak-daganakta ita tuturkon musema tu halai anso turun temurun poda dohot ajar niompuntai lalu sangandigan tu akhir ni maso.\nArana anggo asok-asok ita pikiri, madung lengkapma sude anggo dung tar amalkon hita poda nalima, insya Allah salamat mei dunia akhirat, pala dung ias songon poda nalimai, sinok mei modom, ringgas marusaho, gogo muse mei mar amal ibadah arana madung ipaias ate-ate.****\nBy : Lubis\ncerita mandailing\t2010-09-26\nTagged with: cerita mandailing\nRUUPKS JALAN KESESATAN\nSampuraga Juga Ada di Kalimantan\nJika ini Ramadan Terakhirku


Hariara dohot Baringin aha do imbarna ? | Raja Mandidang Sitorus\n« Anak ni hambingna manang pomparan ni hambinghambingna ?\nPaniaran, boasa didok paniaran ? »\nHariara dohot Baringin aha do imbarna ?\nDecember 3, 2016 by Sampe Sitorus,SE (A. Hitado Managam)\nMolo marujung ngolu sahalak natuatua, somal dipatupa do Sijagaron. Sian angka raja ni duhut duhut i boi ma tarida hagabeon ni natuatua namarujung ngolu i.\nMolo adong disi ranting dohot bulung ni hariara rap dohot baringin, botoonta ma naung marpahompu sian anak dohot marpahompu sian boru natuatua namarujung ngolu i. Alai molo holan hariara dope na tarida di sijagaron i, marlapatan ma i holan marpahompu sian anak dope, baliksa molo holan baringin do marlapatan ma i holan marpahompu sian boru dope namonding i.\nTaringot tu sijagaron, nunga apala tangkas digurathon amanta Monang Naipospos diblog nasida : https://tanobatak.wordpress.com/2009/02/19/sijagaron/\nAsa tangkas taboto imbar ni Hariara maradophon Baringin, di son pinaandar gombarna. Tung mansai maol do laho mandapot gombar ni Hariara on, pola do pinangido pangurupion sian angka sisolhot di bona pasogit alai ndang na marna dapot. Ndung pe ni pangido pangurupion sian lae amang Pdt. Rickson Liranto Nainggolan na manghobasi di huria HKBP Ressort Ambarita, ipe asa adong gombar on. Ipe loja do lae i laho mangalului alana ndang piga hariara di Samosir. Mauliate ma diharadeon nasida.\nBona ni hariara, gombar on bona ni hariara di Ambarita na digombar lae amang Pdt. Rickson Liranto Nainggolan hombar tu pangidoanhu.\nOn ma tangkas na bulung ni hariara\nAdong do pigapiga umpasa na pinungka ni ompunta sijolojolo tubu taringot tu hagabeon marharoroan sian Hariarara.\nHariara bonana,hariara rantingna,rugun bulungna.\nGabe ma hahana, gabe anggina torop dohot boruna.\nAsa hariara ma bonana, hariara nang bulungna.\nGabe jala horas hula-hulana, songoni nang boruna\nSongoni do tong adong do pigapiga umpasa na pinungka ni ompunta sijolojolo tubu na marharoroan sian Baringin.\nMartantan ma baringin, Mardangka hariara.\nHorasma tondi madingin, Matangkang ma manjuara.\nBaringin di alun-alun Jogjakarta\nPohon beringin di lokasi parkir karyawan PT. Multi Bintang Indonesia.Tbk – Tangerang\nNajolo ninna molo manortor angka namarbaju jala ro angka dolidoli sian horong ni paribanna (anak ni pamoruonni huta na patupa ulaon i), molo nunga lomo roha ni si doli jala ditodo rohana siboruadi gabe dongan saripena dibaringini ma siboruadi.\nDisolothon ma bulung ni baringin tu samara (obuk na nidandan – nuaeng on didok sasak).\nMolo nunga di baringini siboruadi pintor udutan ni natuatua nama angka nahombar tu pardongansaripeon ni ianakhon.\nTarsongon i ma jolo na boi pinaandar taringot tu Hariara dohot Baringin.


Aha do ulos Saput ni namonding ? | Raja Mandidang Sitorus\n« Fenomena yang harus kita tentang dalam pesta unjuk (pernikahan).\nLagu Raja Sitorus »\nAha do ulos Saput ni namonding ?\nNovember 7, 2012 by Sampe Sitorus,SE (A. Hitado Managam)\nTongkinon dung sidung partangiangan wijk, adong sungkun-sungkun ni sada ina na tumua tu ahu taringot tu Ulos Saput. Ninna nasida diadopi nasida nasogot ulaon pasahat ulos saput tu sada ina samarga nasida (pariban nasida namonding i).\nSungkun-sungkun ni inang i tarsongonon:\nAmang Sitorus, namanungkun majo ahu ai molo monding sada ina marumur 39 taon maranak jala marboru siangkangan ianakhonna boru kalas 6 SD, ulos aha ma sipasahaton ni parboru na gabe ulos saput ni namonding i.\nPendek hualusi, molo nahuboto inang ba SIBOLANG dope tusi alana matompas tataring dope nasida (ndang boi dohonon Sari Matua) jadi ulos na boi pasahaton ba SIBOLANG ma.\nDialusi inang i molo boti sapandapot do hita, hape nasogot hula-hulai pasahat ulos saput ni paribannami ima ulos Ragi Hotang. Ah molo boti ingkon hataangku do on di punguan nami asa lam hantus sude suang songon i nang hula-hulai ninna nasida.\nNauli jala denggan ma i antong inang, ai dumenggan do hataan angka sisongoni di punguan asa lam dimpos pangantuasion ni angka ruas di paradataon ningku mangujungi panghataion.\nHamu angka dongan boha pandapot muna taringot tu panghataion nami i ? Asa lam tamba parbinotoaanta marsituturi diangka panghataion asa lam mamora hita, botima.\nTabe Mardongan Tangiang (St. S. Sitorus/br Sitanggang).


LOMO NASUTION: September 2011\nTubeless…., Bah… Mago Ban Dalam\nDipaborhat natua-tuana ma ibana tu pulo Jawa. Sian lokket bus di Siborong-borong ma ibana nakkok. Tinggki borhat bus on, manetek do iluna. Ala tinggalhononna ma angka si dongan Magodang dohot ale-ale na sai so tarlupahon i.\nSahat ma ibana di kota Bandung di manogot ni ari, tuat ma ibana sian bus on hape dang adong dope tujuanna manang tudia. Laho ma ibana tu sada warung kopi paima torang ari. Uju laho manggarar kopi on ibana didadap ma sangkuna ni salawar jeansna i, hape dang adong be dompet na disi, huroha nunga dicopet halak dompetna i. Manang na di bus trans sumatra i do di copet, manang disi sahat ibana di kota i, dang pala tanggkas diingot ibana.


Pauba roham! – HKBP Lubuk Baja\nJanuary 10, 2012 by parhobas\tLeave a Comment\nTurpuk di hita sadarion: Joel 2:13\nJala rohamuna ma ribahi hamu, unang asal ulosmuna, sai mulak ma hamu tu Jahowa, Debatamuna i! Ai pardengganbasa jala parasi roha do ibana, lambas do ibana tarrimas jala parasi roha godang, jala tibu marpangulahi rohana mida hamagoan i.\nNaposo ni Debata na margoar si Joel, mansoarahon asa dipauba bangso Israel saluhut pangalaho nasida na so hombar tu lomo ni Debata, i ma na mandao nasida sian Debata, gabe manomba ganaganaan. Rimas do Debata jala ingkon uhumonNa do bangso i, alai marpamuati do rohaNa, gabe disuru ma si Joel palumbahon asa dipauba nasida rohana, asa unang hona uhum alai gabe malua. “Penyesalan” hatiha i tarida do i molo diribakkon abit na, jala mamangke tujung, alai didok si Joel, “rohami ma pauba”. Ai ndang marlapatan molo holan partanda sambing sian pahean manang na manggangguhi, alai hamubaon ni roha sian angka hisaphisap ni daging dohot ihotihot ni portibion. Lambas do rohani Debata jala asi do rohaNa di angka na mangarsakhon dosana, jala ndang targabusan Debata.\nHamumuba ni roha, saturdot do i dohot pangalaho siganup ari, denggan do manang ndang, pangoloi do manang ndang, ndada holan di hata sambing. Molo tangkas taingot, nunga marpiga hali hita marpadan laho paubahon roha? Angka dia ma na mangihoti laho paubahon roha, ingkon i do parjolo taluhonon, isarana hadirion niba, pangalangkupon, na so mangoloi ajar, dohot na asing. Hamubaon na marharoroan sian ias ni roha marparbuehon na uli, alai molo holan di hata do muba hape di roha ndang, ba gabe lam bagas ma hadabuan tu dosa, ndang i dihalomohon Debata. Tutu godang do sibolis na mangelaela asa talu hita, ala tarajumi ma i laho pahothon haporseaonta. Lam jonok tu Tuhan, lam godang do angka na masa, angka sitaonon, siadopan do i! Hamonangan na sian Debata manghorhon haluaon na manontong, gabe parjambar di hangoluan salelenglelengna. Amen\nSipahusorhusoron: Rade do Tuhanta paimahon angka na naeng paubahon roha.\nSitangianghonon: Tuhan, mansai jotjot do hadirion dohot hagiot ni daging manggohi rohangkon, asi ma rohaM, marpamuati ma rohaM, Tuhan, Amen.\nSian Buku Sijahaon Siganup Ari di HKBP: “Pajonok hamu ma tu Debata”\nPosted in: Parartaon\tTagged: Almanak HKBP, Pajonok hamu ma tu Debata


Boasa Asing Hatorangan taringot Jesus na Sinurat ni si Mateus dohot na Sinurat ni si Lukas?\nImbar do hatorangan na sinurat ni si Mateus dohot na sinurat ni si Lukas taringot hatutubu ni Jesus. Alana, asing do pengalaman manang halak na dipatorang nasida.\nSi Mateus manurat hatorangan na hombar tu si Josep. Dipatorang do alus ni si Josep tingki diboto naung mardenggan pamatang si Maria. Dipatorang do muse si Josep na dijumpangi surusuruan di bagasan nipina, jala dipaboa do songon dia ibana mangihuthon tudutudu ni surusuruan i. (Mat. 1:19-25) Dipaboa do muse taringot surusuruan na pasingothon si Josep asa maporus tu Misir mamboan keluargana, jala dioloi ibana do i. Asing ni i, dipaboa do taringot si Josep na mandapot nipi jala disuru asa mulak tu Israel. Mulak ma ibana jala tading di kota Nasaret dohot keluargana. (Mat. 2:13, 14, 19-23) Di dua pasal na parjolo, pitu hali ma goar ni si Josep disurat si Mateus, alai molo goar ni si Maria holan lima hali do.\nSi Lukas manurat hatorangan na hombar tu si Maria. Dipaboa ibana do taringot si Maria na dijumpangi surusuruan, taringot si Maria na manopot si Elisabet sisolhotna, dohot pujipujian ni si Maria tu Jahowa. (Luk. 1:26-56) Dipaboa do muse hata ni si Simeon tu si Maria taringot sitaonon ni Jesus di ari na naeng ro. Jala disurat si Lukas do taringot keluarga ni Jesus na ro tu bagas joro tingki marumur 12 taon ibana. Disurat do pangkilalaan ni si Maria di tingki i, jala holan hatana do na di surat si Lukas, ndang hata ni si Josep. (Luk. 2:19, 34, 35, 48, 51) Di dua pasal na parjolo, 12 hali ma goar ni si Maria disurat si Lukas. Alai holan tolu hali do goar ni si Josep disurat. Tangkas ma, taringot si Josep do godangan na sinurat ni si Mateus. Alai molo si Lukas, taringot si Maria do godangan na disurat.\nJala imbar do cara ni nasida pajojorhon taringot tarombo ni Jesus. Tarombo na sinurat ni si Mateus marharoroan sian keluarga ni si Josep. On patuduhon, molo sian si Josep marhak do Jesus manean harajaon ni si Daud. Boasa? Ala pinompar ni Raja Daud do si Josep sian si Salomo. (Mat. 1:6, 16) Alai, tarombo na sinurat ni si Lukas taringot Jesus marharoroan sian si Maria. On patuduhon, tubu sian ”pomparan ni si Daud” do Jesus. Alani i, sian dagingna marhak do Jesus mamarenta di harajaon ni Raja Daud. (Rom 1:3) Boasa? Ala pinompar ni Raja Daud sian si Natan do si Maria. (Luk. 3:31) Alai, boasa ndang goar ni si Maria na disurat si Lukas, hape boru ni si Eli do ibana? Ala somalna, holan goar ni baoa do na disurathon sian sada keluarga. Tingki disurat si Lukas na si Josep do anak ni si Eli, diantusi halak do molo na nidok na disi na hela ni si Eli do si Josep.—Luk. 3:23.\nTarombo ni Jesus na sinurat ni si Mateus dohot si Lukas, patuduhon Jesus ma Messias naung dijanjihon Debata. Sasintongna diboto jala diangkui godang halak do molo Jesus i, pinompar ni Raja Daud. Jala ndang diparsoada halak Parise dohot halak Saduse i. Tarombo ni Jesus na dipaboa si Mateus dohot si Lukas patoguhon haporseaonta. On paposhon rohanta na laho gohan ni Debata do sude janjiNa.\nSungkunsungkun Sian na Manjaha—Maret 2016


35. Sosoi donganmu masuk! | Anyreff.wordpress.com\nArchive for the ‘35. Sosoi donganmu masuk!’ Category\nBE-518, MARSINONDANG DIBAEN JESUS, BL-355\nNang au on na dao najolo, di na holom lilu au,\nAlai sondang ni Tuhanku do mamboan mulak au.\nHaholomon mangkuhupi toropan ditano i,\nTung torop mangkalungunhon, sondang tu dalanna i.\nCategories: 35. Sosoi donganmu masuk! Tags: BE-518, BL-355, buku ende, MARSINONDANG DIBAEN\nBE-513, BIDANG SITUTU SISABION I, BL-394\nBidang situtu sisabion i, Alaina otik do panabi i.\nPangido hamu ma tu Raja i, Disuru ma angka panabi i.\nNunga tingkina gotilon i, Disuru ma angka na ma nabi i;\nSo tung lam salpu tingkina i. So tung magopo angka eme i.\nAi Ho do Tuhan nampunasa i, Ringkot do di Ho hajolmaon i.\nNang silom tahe, nang parbegu i, naeng sahat sude ro tu lambungMi.\nNunga tingkina gotilon i, disuru ma angka parjamita i;\nSo tung lam salpu tingkina I, so tung magopo angka jolma i.\nCategories: 35. Sosoi donganmu masuk! Tags: BE-513, BIDANG TUTU SISABION, BL-394, buku ende\nBE-510, SILU SOSO I MA DONGANMU, BL-350\nSilu soso I ma donganmu jolma ni lilianan ni portibi on\nAngkupi, boan ma la tu Tuhanta angka na lilu dibaen tano on\nHo naung tardarat do lao padarathon.\nTanda naung Jesus do hinalomom.\nNang na jumahat i di nasailon, asal ma muba tu joloan on.\nDijangkon Jesus do, ai naung ditaon\nGodang na bernit manesa dosam. Sulingkit rohami,\nManang na piga, naung niarahonmi tu Debata\nBagas diroha do buni siholna, mangkalungunhon na sun denggan i.\nAut tung sinunggul ni holong ni roha,\nTibu ma dopot i Tuhanta i, naung sumeahon do hangoluanna,\nMangungkap dalan tu Amanta i.\nMadokdokhu di ho manogu jolma, aithon ma gogo ni Jesus tu ho.\nUnang mansadi ho magandos hata,\nSai na adong do mangihut tu ho.\nAsa lam ganda ma silas ni roha, Di Sipadomu ho tu Debata.\nCategories: 35. Sosoi donganmu masuk! Tags: BE-510, BL-350, buku ende, SILU SOSO I MA DONGANMU


“Marlas ni roha ala ni asi ni roha ni Debata”(Titus 2: 11-15)\nBarita las ni roha i i ma barita nauli taringot tu asi ni roha ni Debata tu hita di bagasan hadirion dohotulaon ni Jesus Kristus Sipalua i na manobus jolma i sian dosa dohot sian panghorhon ni dosa i, i ma sian hamatean na manongtong i. Molo tung tabaritahon pe uhum ni Debata tu angka na so porsea di asi ni rohaNa di bagasan Jesus Kristus sipamasaonna di ari uhum sogot i, ianggo sangkapta i ma asa parsidohot do nasida taruli di asi ni roha na mamboan las ni roha i. Ndang adong nanggo saotik di rohanta sangkap asa taruhum nasida manang asa susa ngolunasida. Naporsea dapotan tua. Na so porsea hona uhumsogot. Di ari uhum sogot i idaonta ma hamuliaon ni Debata Ama dohot AnakNa i.\nManulak (Gorik: arnesamenoi , sian hata kerja arneomai; Batak: mansoadahon) dua na mangihut on:\nRoha na so daulat (Gorik: asebeia, Indonesia: kefasikan) dohot\nAngka hisaphisap ni portibion (Gorik: kosmikus epitumias; Indonesia: keinginankeinginan duniawi).\nTaboto tangkas ia ngolu na so daulat dohot na mangoloi hisaphisap portibion do na mambahen manaon jala sega ngolu ni jolma i. Ndang holan ngolu ni hajolmaon tahe sinegaan ni angka namangoloi ro ha na so daulat dohot hisaphisap ni portibion, alai dohot do ngolu ni angka na adong di humaliang ni hajolmaon i, i ma ngolu ni angka na tinompa ni Debata na asing i. I do ojahan ni las ni roha na so tartuhor ni manang aha pe.\n(b) Manghangoluhon (Gorik: zesomen, sian hata zoo, ahu mangolu) tolu na mansai ringkot di ngolu na marguna di ngolu na tuk mangadopi tantangan, i ma habisuhon (Gorik: sophronos), ngolu na marguna tu dongan jolma, i ma na tigor (Gorik: dikaios) dohot ngolu na denggan di simalolong ni Jahowa, i ma na daulat (Gorik: eusebos; Indonesia: beribadah), alo ni asebeia (Indonesia:kefasikan).\nAi na na so marhabisuhon hian hita gabe marbisuk mangatur ngolunta on asa mardohar ngolunta asa sonang ngolunta on, asa tuk padaohon dohot mangadopi jea nang sahit, asa tarbahen patupa na ringkot tu hajolmaon dohot donganta jolma, asa tuk patupaulaonta nang ulaon ni donganta;\nManobus (Gorik: lutrosetai) hita sian nasa hajahaton (Gorik: pases anomias).\nManguras (Gorik: katharisei) hita asa gabe bangso nampunasa hita angka na hiras roha patupa ulaon na denggan (Gorik: zeloten kalon ergon; Batak: olo manghapadothon ulaon na denggan; Indonesia: Bersemangat melakukan pekerjaan baik).\nManang ndang digohi las ni roha i rohangku siala ndang bagas dope hujalo pangajarion taringot tu angkanaung pinatupa ni Debata tu ahu? Jala, denggan do tong sungkunhononta sungkunsungkun on: Atik pe sasintongna targoar angka na manulak angka na so suman i ngolunta, jala na manghangoluhon habisuhon, hatigoran dohot hadaulaton ma nian ngolungku, alai di ngolungku siganup ari ndang tarbahen ahu dope songon i?\nPaduahon, songon angka na naung parsidohot di las ni roha i ahu, hamu, hita, nunga songon dia parsidohotonta di ulaon manghatahon, mamodahon dohot paposhon donganta jolma di humaliangta taringot tu asi ni roha ni Debata na songon i, asa boi nang nasida dohot marlas ni roha? Suraon do holan na mamparhajobhon asi ni roha i ni Debata i dohot panghorhonna hita saleleng on, hape ndang apala parsidohot hita manghatahon, mamodahon dohot paposhon roha ni donganta jolma do hita? Tadok di rohanta, ndang dohot ahu disi, angka pangula ni huria mapatupahon i?\nDipargogoi Debata ma hita mandalani ngolu na digohi las ni roha ala nunga diasii Debata hita. Dipargogoi Debata ma hita nang manghatahon, mamodahon, dohot paposhon tu donganta jolma barita las ni roha i na adong di bagasan Jesus Kristus Tuhanta i. Tabe mardongan tangiang


Jesus Tingki Dakdanak di Bagas Joro | Parsiajaran Bibel tu Dakdanak\nJesus Tingki Dakdanak\nDi Nasaret do jabu ni si Josep rap dohot keluargana. Tukang hau do ibana. Diajarhon ibana do tu angka gellengna taringot Jahowa dohot Patikna. Ringgas do nasida tu sinagoga laho manomba Jahowa. Jala laho do nasida tu Jerusalem tiap taon laho mangarayahon Paska.\nTingki marumur 12 taon Jesus, laho ma nasida sakeluarga tu Jerusalem. Godang do halak na ro tusi laho mangarayahon Paska. Dung sae Paska, mulak ma si Josep dohot si Maria. Dirimpu nasida dohot Jesus mulak. Alai tingki dilului nasida Jesus di rombongan ni nasida, ndang adong ibana.\nGabe mulak ma muse nasida tu Jerusalem. Dilului nasida ma Jesus saleleng tolu ari. Dung i, laho ma nasida tu bagas joro. Diida nasida ma disi Jesus mangkata-hatai dohot angka guru. Godang do na disungkun Jesus tu nasida. Disungkun angka guru i ma muse ibana. Heran do nasida mambege alus ni Jesus. Alana, diantusi Jesus do angka Patik ni Jahowa.\nNunga marsak si Josep dohot si Maria mangalului Jesus. Alani i, gabe didok si Maria ma, ‘Sian dia do ho amang? Nunga hulului hami ho tu sude inganan.’ Didok Jesus ma, ‘Na so diboto hamu do na ingkon di jabu ni Bapakku ahu?’\nDung i, mulak ma Jesus rap dohot natua-tuana tu Nasaret. Diajari si Josep do Jesus martukang. Lam balga ma Jesus jala lam malo ma ibana. Lomo do roha ni Debata dohot angka halak tu ibana. Menurutmu, songon dia do Jesus tingki dakdanak?\n“Mansai lomo do rohangku mangulahon lomo ni rohaM ale Debatangku, huingot do pangajarionMu di bagasan rohangku.”—Masmur 40:9, Bibel siganup ari\nSungkun-Sungkun: Didia do dapot ni si Josep dohot si Maria Jesus? Marhua do Jesus disi?\nMateus 13:55, 56; Markus 6:3; Lukas 2:40-52; 4:16; 5 Musa 16:15, 16\nSipata maol do mangoloi natuatua. Alai, asa boi hamu mangulahon i, parsiajari jala tiru ma Jesus na sai mangoloi Jahowa dohot natuatuana.\nKeluarga ni Jesus Borhat tu Jerusalem\nNunga dilului si Josep dohot si Maria Jesus alai ndang jumpang ni nasida. Longang do roha ni Jesus ala ndang diboto nasida manang didia ibana.\nMagodang di Nasaret\nPiga halak do anggi dohot iboto ni Jesus?\nSongon dia do si Josep mangalinggomi keluargana? Boasa laho si Josep dohot si Maria tu Misir?


Boru Saroding Pandiangan | POMPARAN SIRAJASONANG\n← Kisah se Orang Batak\nLegenda Namboru Nantinjo & Namboru Kanjeng Ratu Nyi Roro Kidul Biding Laut →\nSADA TIKKI, di parnangkok ni mataniari, laho do manussi pahean huhut naeng maridi Boru Saroding tu tao Toba. Huta ni natorasna di holang-holang ni Palipi-Mogang do, marbariba ma tu Rassang Bosi dht Dolok Martahan. Nauli do rupani boru Saroding on. Imana ma inna na umbagak sian boru Pandiangan uju i.\nTung mansai bahat do ro baoa manopot ibana, sian huta na dao dht bariba ni tao pe ro do naeng patuduhon holong tu ibana. Alai dang adong manang sada naboi mambuat rohana; namora manang najogi, mulak balging do sude.\nAlai dang adong namarhansit roha dibahen ibana, tungpe dang dioloi ibana hata ni akka panopot i. Natorasna, Guru Solandason, tung mansai longang do mamereng boruna nasasada on. Parsip do boru saroding on, malo martonun, ringgas mangula ulaon, ba sandok tahe tung mansai las do rohani natorasna mangida pangalahona. Naburju do ibana marnatoras, songonni nang mardongan, jala somba marhula-hula. Ba tung si pilliton ma nian ibana gabe parsonduk bolon nang gabe parumaen.\nHatopma boru Saroding mangalakka tu jabuna, alai pintor dipangkulingi baoa par solu i ma ibana: “Boru nirajanami, ai boasa hamu humibu-hibu mulak?”\nSonggot ma rohani boru Saroding, dipaso ibana ma lakkana, huhut ditailihon tu lahi-lahi namanjou i. Bah…, tung mansai jogi jala tongamma baoa on, inna rohana. Didok ibana ma sidalianna nanaeng godang dope siulaon na di jabu, ido umbahen hatop ibana mulak. Marsitandaan ma nasida, dipaboa lahi-lahi ima asalna sian dolok ni Rassang Bosi-Sabulan namargoar “Ulu Darat”. Disi do inna ibana maringanan. Dipatorang baoa ima aha do sakkapna mandapothon boru Saroding, jala dipangido ibana ma asa dipantadahon tu natua-tuani boru Saroding. Ala pintor lomo rohani boru Saroding marnida baoa i, las ma tutu rohana; rap mardalan ma halahi tu hutana. Hurang tibu nian didok rohana sahat tu huta, asa pintor dipatandahon baoa i tu natorasna.\nLongang ma natoras dht akka iboto nang anggina ala ro sian tao boru Saroding mardongan sada baoa. Sude do halahi pintor tarhatotong mamereng bohi dht pangkataionni lahi-lahi i. Songon na hona dorma do halahi mamereng bagak ni rumang ni lahi-lahi i. Pamatang na pe mansai togap. Jeppet ni hata, dihatahon lahi-lahi ima sakkap na, naeng pangido onna boru Saroding naeng gabe parsonduk bolon na. Ala nungnga lomo rohani boruna, pittor dioloi jala dipaboa Guru Solandason ma tu akka dongan tubuna. Dang sadia leleng, dipasaut ma parbogasonni boru Saroding dht lahi-lahi i.\nTung mansai golap do tombak siboluson ni halahi, alai dang maol didalani halahi nadua. Sahat ma halahi tu undung-undung ni lahi-lahi i, ba rupani maradian ma boru Saroding. Tarpodom ma halahi sahat tu manogot na. Tikki dungo ibana di manogotna, dang dibereng ibana tunggani dolina. Dibereng ibana tu pudi nang tu jolo, dang di si amantanai. Tarsonggot ma ibana ala dibereng ibana manginsir sada ulok namansai bolon di tonga-tonga ni hau di joloni alamanni jabu i. Mabiar ma boru Saroding, pintor ditutuphon ibana ma pittu ni jabu i. Dang hea dope dibereng ibana songoni balga na ulok, alai uluna dang songon bohi dohot ulu ni ulok. Ngongong ma ibana di tonga nijabu.\nDang sadia leleng dibege ibana ma tunggane dolina manjou goarna, asa dibukka pittu ni jabu. Hinsat ma boru Saroding mambuka pittu jala pittor dihatahon ibana ma tu tunggane dolina i na adong sada ulok na mansai bolon di jolo ni jabu i. “Dang pola boha i, ulok na burju doi,” inna tunggane dolina mangalusi.\nDi ari papituhon, dibukka ma gajut i di alaman ni huta. Pintor haruar ma godang akka gulok-gulok, alai dang sadia leleng gabe horbo dohot lombu ma gulok-gulokhi. Tung mansai godang do horbo dohot lombu i, sampe do ponjot alamani ni huta i. Hunik nasian gajut i pe gabe mas, markilo-kilo godangna, jala gabe godang ma tubu hotang di pudi dohot panimpisan ni jabu. Dang pola leleng, gabe mamora jong attong iboto ni boru Saroding nasasada on. Sinur nang pinahan, gabe naniulana, jala godang mas nang hotangna. Hata ni legenda, sahat tu sadari on, pinompar ni Pandingan on ma nahasea jala akka namora.\nDung hira-hira piga bintang (najolo, dang bulan di dok, bintang do. Jadi sabintang, sarupa mai sabulan di saonari), dipangido boru Saroding ma tu tunggane na asa dipaloas ibana mandulo huta ni natorasna, ala tung mansai masihol ibana inna. “Hatop pe au mulak,” inna ibana do mangelek, asa dipaloas tunggane na. Songon na borat do diundukhon lahi-lahi nai pangidoanni boru Saroding. “Adong gorathu dang na laho mulak be ho tu Ulu darat on,” inna tunggane doli nai. Sai dielek-elek boru Saroding ma lahi-lahi nai, marjanji do ibana dang leleng di huta ni natorasna. “Sombakku ma raja nami, palias ma i. Hodo tungganekku, dipasonang-sonang ho do ahu saleleng on, dung parsonduk bolonmu au. Pintor mulak pe au,” inna boru Saroding mangelek. Ala nungnga sai torus dipangido jala dielek boru Saroding, ba dipaborhat lahi-lahi nai ma ibana sahat tu topi tao ni Ransang Bosi.\nBorhat ma boru Saroding, dilugahon ibana ma soluna–na sian bulung-bulung i. Tung mansai tonang do tao Toba, dang adong umbak jala alogo pe mansai lambok, langit pe mansai tiar. Tading ma lahi-lahi nai manatap sian topi ni tao, bohina tung lungun do ditadinghon parsonduk bolon na mansai dihaholongi rohana. Dang pola sadia dao dope boru Saroding marluga, manaili ma ibana tu pudi, didok ibana ma songon on: “Peh…! Bursik ma ho, ai dang jolma ho hape. Somba on do ho! Ulok nabolon! Unang dirippu ho nalaho mulak be au tu ho! Palias mai. Ai so jolma ho…” Holan sae didok boru Saroding hatana, pintor ro ma alogo halisunsung dht udan na marimpot-impot. Tao ipe pintor timbo galumbangna. Mabiar jala songgot ma rohani boru Saroding. Sai dilugai ibana solu nai alai dang tolap mangalo umbaki. Dang sadia leleng pintor balik ma solu na, manongnong ma ibana jala gabe dohot ma ibana sombaon pangisi ni tao i…\nDi Sabulan pe, apala di topi ni dolok Ulu Darat i, di huta Pandiangan, adong do sada inganan namargoar “Parpangiran ni Namboru boru Saroding.” Buni do inganan on, godang hian dope hau songon tombak. Alana sian na met-met nungnga manusia na sok ingin tahu au, nungnga hudalani inganan on, hutogihon akka ito, namboru, inangudakku, alana au sandiri pe mabiar do mardalan sandiri tusi. Adong do sada hau nabolon di ginjang ni mual na diyakini akka jolma (kessuali akka pangula ni huria) songon inganan parpangiran ni boru Saroding. Percaya tidak percaya, di ranting ni hau i tubu utte pangir (jeruk purut), semacam tanaman benalu, alai dang boi buaton i. Tokka do inna molo dibuat, olo ro parmaraan. Alai molo maruntung do naro tu si, pintor dabu do annon anggir i, diboan ma i tu jabuna be. (panuturi: Suhunan Situmorang, penulis novel ‘Sordam’).\ntulisan ini diambil dari http://rapolo.wordpress.com\nKomisi Dari Bisnis Tiket Pesawat Sekali Daftar System Bekerja Sendiri\nMesin Pengumpul Dollar Perlahan Tapi Pasti\nPerlu Anda Ketahui Membuka Kunci Mobil Dari Rumah Lewat HP


Unang longang rohamu ala ni i, ai di na ro tingkina, begeon ni saluhut halak na di angka tanoman i ma soarana. Dungi ruar be ma : Angka sibahen na denggan hehe ma tu hangoluan; alai angka siula na jahat hehe tu uhum; Johanes 5, 28-9 | Bakti J Situmorang\nUnang longang rohamu ala ni i, ai di na ro tingkina, begeon ni saluhut halak na di angka tanoman i ma soarana. Dungi ruar be ma : Angka sibahen na denggan hehe ma tu hangoluan; alai angka siula na jahat hehe tu uhum; Johanes 5, 28-9\nSada halongangan di hita songon boaboa i ma sude do angka na mate i hehe. Hata hehe morlapatan bangkit sian hamatean dohot tanoman i. Ia disi mangkuling Tuhan i martingting di haroroNa paduahalihon gabe hehe ma nang saluhut angka na ditanoman i. Nda sada halongangan do i, molo hehe do hape sude angka na mate sian na robi, sian mula ni mula na angka jolma na hea mangolu di tano on.\nRap jongjong disi angka jolma i, sarupa parjonjongna jala ndang adong manang na dia imbarna. Na bontar manang na birong, na mamora dohot angka na pogos hian tagan di ngoluna, baoa dohot borua dohot angka na asing hian sian na tatanda di portibi on. Ndang adong be batas, na mamolatmolati angka jolma i songon na di portibi on. Ndang adong be handang ni jabu na mansai tibo ala mamora jong ibana; jala ndang adong be dalan na tung apala maol ndang hadalanan tahe ala ni maolna.\nHolan hata denggan dohot jahat na ma mambahen porasinganna. Ia sibahen na denggan gabe hehe ma tutu jala masuk muse tu hangoluan na manongtong. Alai ia siulana jahat hehe do tong alai anggo i sahat ma masuk tu hamatean selelengni lelengna i. Hehe do nian ala nunga asing be jambarna. Hehe do nian alai asing be sidapothononna.\nIale, sude marisuang hape hamoraon, hasangapon dohot hagabeon on. Tung so adong do i dipake Debata manimbangi hajongjonganna muse. Tung pardosdosan na ma idaon. Holan na pangulahononsa do timbangan ni Debata manang na patut ibana tu hangoluan i; manang na tu hamatean do. Ala ni tapangke ma tutu on sude : hamoraon, hagabeon dohot hasangapon (molo taetong nunga sangap hita) patupahon na denggan; i ma angka siula na denggan.\nPosted in almanak hkbp 2008, rohaniman on November 29, 2008 by baktijsitumorang. Leave a comment\n← Alai tagamon jumpang ni Anak ni jolma i ma haporseaon di tano on di haroroNa i? Lukas 18, 8b\nAdvent Natal : Habis Natalan Advent Lagi →


Jamita Andung 3 : 22 – 33 « Edward Manalu\n""…..Bravo Sosio Christy…..""\nSeputar Huria Kristen Indonesia\nEdward Manalu | Buat Lencana Anda\nAturan dan Peraturan (2)\nLiryk Lagu (1)\nTokoh dan Pandangannya (1)\nBahan Khotbah Markus 14:3-9\tBahan Khotbah Lukas 10:38-42\tBahan Khotbah Mazmur 23:1-6\tTop-Ten\nShalom, saudara/i sedapat mungkin saya akan memberitakan Kabar Suka Cita dalam Blog ini. Semoga Berguna dan mohon maaf jika ada kekurangan dan kesalahan dalam penulisannya.\n"Pro Deo Et Omni Gentes"\nHKI Bandar Lampung\nPartitur Mars HKI March 21, 2016Garis Besar Khotbah Natal Filipi 2:5 December 13, 2015Garis Besar Jamita Natal Lukas 3:8a December 13, 2015Garis Besar Khotbah Keluaran 12:21-28 October 3, 2015Bahan Khotbah Yohanes 6 : 35+41-51 August 4, 2015Bahan Khotbah Roma 13:8-14 August 31, 2014Bahan Khotbah Mazmur 67 : 2 – 8 August 16, 2014\n« Bahan Khotbah Keluaran 23:6-9\nBahan Khotbah 2 Korintus 8:7-15 »\nJamita Andung 3 : 22 – 33\nPosted by Edward Manalu on June 28, 2012\nEnde Andung sian Panurirang Jeremia on, disurathon hirahira taon 587-538 sM (Andorang Kristus), on ma masa ni bangso Babel namarhuaso maradophon bangso Israel, Joro ni Debata nungnga dirumpakhon, jala mangolu dihabuangan Babel do bangso na pinillit ni Debata i, manaon na hancit do bangso i, partinaonan i ala ni dosa ni bangso i do maradophon Debata. Andorang so hona uhum bangso i, nungnga dipasingot Debata Israel marhitehite panurirangNa si Jeremia alai lam tangkang do pangalaho ni bangso i diida panurirang Jeremia, tarmasuk angka parhuaso dohot malim. Molo ndang muba, paloason ni Debata ma halak parbegu mangago nasida dohot mangalengsehon huta Jerusalem. Alani i gabe ingkon manaon na hansit si Jeremia; dipungkuli, dirante, dihurungkon, didabu tu godung na bagas na gok gambo. Tutu ma antong, ndang sadia leleng nari, ro ma harajaon Babel mangalotloti Jerusalem. Torop sian bangso i ditaban tu Babel, alai ianggo angka warga partoru na so margellok ditebahon do. Sanga do si Jeremia dirante, alai gabe dipalua komandan Babel i do muse ibana tading di Jerusalem. Nang pe nungnga dihabuangan Babel Israel ndang pintor muba bangso i sian hadosaanna diadopan ni Debata. Ima napinasingot ni Panurirang Jeremia tu bangso i asa mulak tu Debata haporseaonna, alai tung masai bangkol do bangso i mulak tu Debata. Merasa sintong do bangso i naung pe mardosa nasida, adong muse na merasa nungnga ditinggalhon Debata nasida, jala ndang marparhirimon tu Ibana be bangso i.\n1. Haporseaon tu Debata na manontong Asi ni RohaNa Godang do angka sirimanghononton sian pardalanan ni ngolu ni bangso Israel na tarsurat di Bebel i. Tangkas do idaonta secara garis besar molo dihangoluhon bangso i Hata ni Debata, mangolu dibagasan hasonangan ma bangso i, alai molo ndang diulahon bangso i haporseaonNa marhitehite Hata ni Debata, hona uhum ma nasida. Sada sian uhum ni Debata ima na ingkon tartaban nasida tu bangso sileban. Alai na ringkot botoon muse, ima na so hea sanga Debata maninggalhon bangso i. Ditingki na merdeka manang di tingki na tartaban. Na ingkon adong do dalan ni Debata na laho mandongani bangso i jala pasahathon HataNa, ima marhitehite angka panurirang.\nIma na masa ditingki di endehon Panurirang Jeremia Ende Andungna on. Tamba martangkang do bangso na pinilittNa i, ujungna dipasahat Debata ma bangso i tu bangso Babel. Nang pe songoni panurirang Jeremia tongtong do porsea tu Debata na manontong asi ni RohaNa i, jala Debata do naumbahen so haru siap bangso i (ayat.22). Sian na nidok ni panurirang Jeremia i nungnga pataridahon tung mansai balga do paraloon ni bangso i maradophon Debata. Ndang pantas be sasintongna dipaloas mangolu bangso i na manomba ganaganaan i, alai tontong do dilehon Debata tingki tu bangso i asa dipangke ma tingki i laho paubahon roha nang ngoluna asa mulak muse nasida tu Debata.\n2. Pardengganbasa do Jahowa Mida namarhaposan tu Ibana\nAha do tutu na boi gabe haposan di portibion? Na pasti ingkon marhaposan tu namarhuaso situtu ma nian. Nda tung mansai bangkol do na laho pos rohanta tu angka na so marhuaso/portibion. Ido na pinatudu ni Panurirang Jeremia “Marhaposan tu Ibana ma ahu” (ayt.23). Ima dalan laho mamaritahon haporseaon ni Jeremia tu bangso natarbuang i, ala nungnga madabu bangso i tu dosa “sinkritisme” manang gabe dohot do bangso i manomba ganaganaan ima na sinomba ni bangso sileban (Jeremia 7:31; 19:5; 32:35). Jadi, dalan na laho paingonthon do ende andung ni panurirang Jeremia on asa mulak manomba Debata bangso i. Porsea situtu do Panurirang Jeremia di denggan basa ni Jahowa, ima na niandunghonna “ai pardengganbasa do Jahowa mida namarhaposan tu Ibana (25). Jadi, molo mulak do bangso i manomba Debata, gabe dapotan haluaon ma nasida sian angka uhum ni Debata.\n3. Panghirimon na Manontong di Holong ni Debata\nPanghirimon tu Debata sadalan do i dohot hasatiaon, hasabaron, dohot pasahathon ngolu na hibul tu pandonganion ni Debata. Parungkilon nang sitaonon ndada na gabe ujung ni parngoluon ni jolma i, nang pe idaon songon na diloas Debata hona uhum jolma i, alai ndang olo Tuhan i mangambolongkon halak ro di salelenglelengna (ayat 31). Sasintongna, dibalik ni angka sitaonon manang hasusaan i, dipatuduhon Debata do roha na marpangulahi hombar tu hinagodang ni asi ni rohaNa (ay32). Molo pe sipata songon na diloas Debata marsitaonon jolma i, alai sasintongna ndada sian lomo ni rohaNa Ibana pasipalhon manang mangarsahi jolma manisia i (ayat 33).\n1. Ulahon ma uhum hinalomohon ni Debata, unang holan lomo ni rohanta\nSaluhutna jolma mananda Debata Parasiroha nasumurung jala pardengganbasa, alai ingkon ingot do hita ai Debata muse do nampuna otoritas uhum diangka uhum na binahenNa i tu hita. Saluhutna uhum na sian Debata manumpak tu na denggan do diparngoluan ni jolma. Alai olo do lupa jolma i diangka denggan basa ni Jahowa marhitehite sian uhumNa. Alani i ma gabe adong do hasomalon di jolma i na laho mangulahon lomo ni rohana sambing (sintong manang na so sintong pe i diadopan ni Debata ndang gabe persoalan). Molo tapaihutihut angka na masa dibagasan parngoluan nuaeng, nda nungnga marragam angka na masa taringot tu angka jolma napajolohon dirina manang napatuduhon hasintongan ni dirina sandiri. Adong do nasahat mandok dirina na badia, na parasi roha, na burju dohot lan na asingna, na gabe mula ni haginjangon ni roha. Alani i, taulahon ma lomo ni roha ni Debata diganup angka namasa dingolunta, asa tupa holong ni rohaNa na balga i, jala pos ma rohanta angka na hansit i parsatongkinan do i, alai molo satia do hita marpanghirimon diangka uhumNa dapotan tua ma hita ro disalelenglelengna.\n2. Dipangkulingi Debata do hita Marhitehite Angka na masa\nMarlapatan do sude angka namasa dingolunta on, sarupa do i dipepatah bahasa Indonesia namandok “Pengalaman adalah Guru yang tak pernah marah”. Sasintongna angka namasa dibagasan ngolunta on gabe dalan pasupasu do i, sipata hita ndang manahan diangka partinaonan namasa i, ima namambahen gabe adong namarsak, namandele, nabunu diri, jala adong do na gabe mardosa alani sitaonon i (songon: manangko, mangarampok dohot namambunu). Pengalaman ni bangso Israel gabe sada parsiajaran tu angka na porsea di angka na masa dingoluna. Jala ndang paloason ni Debata hita manaon na hansit i ro disaleleng nilelengna/”badai pasti berlalu” (ayt.31), ndang dibahen Ibana sitaonon ni naso boi teanonta (Pat.1.Kor.10:13). Alani i taparade ma tingki na hohom manghalungunthon Debata dohot mangarimangi angka namasa di ngolunta (Ayat.26) disi ma Debata mamangkulingi hita jala mangalehon tua. Jadi, Debata na manongtong do Ibana, diuhum pe jolma i laos ihut do diungkap pintu di angka na olo marhamubaon, asa unang bagas madabu tu gambolisop ni dosa.\nBy.Pdt.Edward Manalu, STh\nPada Sermon HKI Daerah I Sumatera Timur I\nKhotbah Minggu, 1 Juli 2012\nThis entry was posted on June 28, 2012 at 11:23 am\tand is filed under Khotbah.\nFollow “Edward Manalu”


Marsitutu do si Jeremia Pasahathon Barita sian Jahowa | Ajar ma Ianakhonmuna\nBoasa dimuruki halak si Jeremia?\nDiurupi Jahowa do si Jeremia\nTingki marbarita na uli, olo do adong na mangarehei jala muruk tu hita. On mambahen hita gabe mabiar marbarita. Hea do dihilala hamu songon i?— Di Bibel, adong sahalak dolidoli na margoar si Jeremia. Ibana mangkaholongi Jahowa. Alai, hea do ibana mandele jala ndang olo be pasahathon barita sian Jahowa. Taparsiajari ma taringot si Jeremia.\nTingki poso dope si Jeremia, disuru Jahowa ma ibana pasingothon angka jolma asa unang mangulahon hajahaton. Mabiar do si Jeremia mangulahon i. Didokkon ma tu Jahowa: Ndang huboto aha na laho dohononku. Poso dope ahu. Alai, dialusi Jahowa ma: Unang mabiar ho. Urupanku do ho.\nAlani i, gabe olo ma si Jeremia pasahathon sipasingot i tu angka jolma. Didok ibana, molo ndang muba diuhum Jahowa ma nasida. Molo pandapotmu, ditangihon nasida do hata na pinasahat ni si Jeremia i?— Ndang dioloi. Direhei jala dimuruki nasida do ibana. Jala naeng dibunu do si Jeremia! Molo pandapotmu, songon dia do pangkilalaan ni si Jeremia?— Mabiar ma ibana. Didok ibana ma: Ndang olo be ahu pasahathon sipasingot na sian Jahowa i. Alai, tutu do ibana ndang olo pasahathon i?— Ndang. Ala holong rohana tu Jahowa, marsitutu do si Jeremia pasahathon barita sian Jahowa. Alani i, diurupi jala dilinggomi Jahowa ma ibana.\nUmpamana, didabuhon angka parjahat do si Jeremia tu sumur. Ndang adong sipanganon dohot siinumonna. Ditadingkon nasida si Jeremia disi. Alai, diurupi Jahowa do ibana. Boi ma ibana malua!\nAha do na taparsiajari sian si Jeremia?— Nang pe sipata mabiar, sai marsitutu do ibana pasahathon hata ni Jahowa. Songon i ma hita tingki marbarita na uli, olo do adong halak mangarehei jala muruk. Ra, gabe maila jala mabiar ma hita. Alai, marsitutu ma hita marbarita. Urupan ni Jahowa do hita songon Ibana mangurupi si Jeremia.\nAha do na dipangido Jahowa diulahon si Jeremia?\nBoasa ndang olo si Jeremia pasahathon hata ni Jahowa?\nSongon dia do Jahowa mangurupi si Jeremia?\nAha do na tatiru sian si Jeremia?


Nasa hau na so marparbuehon na denggan, sitabaon do, gabe bolong na ma tu api. Asa sian angka parbuena do tandaonmuna nasida; Mateus 7, 19-20 | Bakti J Situmorang\nNasa hau na so marparbuehon na denggan, sitabaon do, gabe bolong na ma tu api. Asa sian angka parbuena do tandaonmuna nasida; Mateus 7, 19-20\nJotjot do umpama on talapati marhite pandohan : Jamita na mangolu i ma parangeniba, jala parangeniba do jamita na mangolu. Sian angka pambahenta, panghuling, panise dohot angka hata na denggan na ruar sian iba i do hape jamita na mangolu di angka dongan humaliang na marnidasa. Ndang sai tarjalo hita ra, angka na manjamitahon manang mamodahon angka hata i, ia so tarjalo hita denggan ni parsaoranna, denggan ni hatana dohot pambahenna. Lapatanna, sian angka parulanna do taparhatutu jamita manang hatana. Unang songon na nidok ni umpasa, urat ni angkaehe tu urat ni angkaihi, hatana mangkaehe rohana manghilhili. Ndang sarupa hata dohot pambahenna.\nSian parbuena do tandaonta manang na dia na gabe hau na denggan. Ia so i gugun manang rimbun pe bulungna idaonta nang hau na denggan i jotjot manait roha ni jolma. Hajagaron dohot haulion rumang parduru ndang i suhat na binoan ni Tuhanta. Hau Ara manang au Anggur, na jotjot dipartudoshon Tuhan Jesus di angka umpamana i ma songon hau na ditagam jolma parohon poruntungan ala tabo jala tonggi parbuena.\nGombaran ni jolma di ari parpudi i do i, asa disi pe di sege ma na sarupa songon na manege angka eme sian boras i asa dilompa. Panguhumon ni Tuhanta i do molo didok bolonghonon na ma tu api nasa hau na so marparbuehon na denggan.\nLumobi di ombas sinuaeng on ndang sipiaroon angka hau na so denggan; jala suang songon i ma ndang be loason angka jolma na holan mangalului angka pangomoan tu dirina sandiri marhite angka na manaba hau sian angka porlak manang lombanglombang so disarihon angka ringkot ni pelestarian lingkungan hidup.\nIse do nasida na nidok ni Tuhanta marhite umpama on? I ma angka jolma na mamaritahon angka barita gapgap na ingkon siujion; ala tarida do nang hadirion ni parpoda i marhite angka parangena manang pambahenanna. Saurdot do nang angka pambahenna i sian angka jamitana?? Malo ma hita manguji dohot manimbangi ganup (1 Tess 5, 21) laos manghangoluhon angka hata na denggan sian Tuhanta.\nPosted in almanak hkbp 2008, rohaniman on December 6, 2008 by baktijsitumorang. 2 Comments\n← Disi ma ro angka sian purba dohot sian pastima, sian utara dohot sian dangsina, gabe hundul ma marsipanganon di harajaon ni Debata; Lukas 13, 29\nAi saluhut pambahenanNa hasintongan do, jala angka lapangNa hatigoran, jala tarbahensa do pajepolhon manang ise na marpangalahohon hajungkaton; Daniel 4, 37b →\ni ma da laengku, ai marsahit amang di sibloga jadi laho ma hanami tusi. nunga 3 ari nian songon na tabo lalap ndang posting i hehe\ndidia jumpangan lae, ndang na adong blognta..\nunang ma tutu prbue na nikarbit ai sai hurang do tabo manang tonggi na; jala sai tarida do muse di ujungna.\nai sedang paimaimahon do nuaeng tahe hamu ate; ai si butong pe marsms nunga adong kedanna na di ari selasa i ra.\nsai anggiatma boi tapatuduhon angka parbue na denggan i di ngolunta on. Alai parbue na dia do tahe boi pinatudu tu dongan ate ? Ai godang do nuaeng parbue na uli idaon, hape na di karbit do…\nKemana aja bapa 2 hari lalu ga posting?? Tabema tu ito dohot tu borunta


12.36 Gereja Katolik Maria P.O.K.-Sidikalang No comments\nJumat 5 Juni 2009\nTb 11:-7; Mrk 12:35-37\n“Lomo do roha ni natorop i tumangihon hataNa.”\nSomalna di hita halak Batak molo adong sada ulaon, olo do jotjot di undangan dibahen ma angka tondong dohot ale-lanena na dohot manggonghon di ulaon i. Somalna dipajojorma angka goar ni nasida tarlumobi mai apalagi molo namora jala marpangkat. Adong sada silaniroha molo ditanda jolma I hita jonok tu sahalak na mora manang marpangkat.\nAntar songon i ma na tajaho di Barita Nauli sadari on. Angka siboto surat manghormati si Daud sada raja na bolon, marhite hamaloonna mangatur nagorina dohot hinajonokna tu Debata. Angka i boto surat i mandok ia Mesias i sahalak sian pinompar ni si Daud. Marhite hata ondeng, tangkas adong panghormatan ni nasida tu Mesias, ima Mesias sahalak na bolon jala patut di hormati songon si Daud. Toho doi, alai habalgaon ni Jesus ndang apala Alana sian pinompar ni si Daud Ibana, alai alani hadebataonNa do. Tangkas doi didok si Daud na umbalga do Debata sian ibana, jala alani haporseaonna tu Debata binahen na dipasu-pasu Debata Ibana. Toho do tung mansai bolon Jesus i, gok huaso di tingki mangajari suang songoni di namambahen angka hahomion. Alai hadebataon ni Jesus i, dio na mambahen angka natorop i marlomo ni roha manangihon hata ni Jesus. Jala toho ma tutu diparngoluon ni Jesus na tutu ibana sian pinompar ni si Daud raja na bolon i, alai tarlumobi mai, toho ma tutu imana Mesias i. Suang songoni hita, nunga digoari jala toho nunga gabe anak dohot boru ni Debata hita. Naeng ma nian goar dohot pangkat naung tajalo i sian Jesus, ndang holan goar sambaing, alai tapatuduhon ma di bagasan parngoluanta na tutu hita naung gabe anak dohot boru ni Debata na marhuaso jala parholong roha i. Amen.


Si Rut dohot si Naomi—”Tu dia pe Ho Laho, Tusi do Ahu Laho” | Haporseaon na Togu\nSI ABRAM ’Ama ni Saluhut Angka na Porsea’\nJAHA DIBAGASAN HATA Adhola Afrikans Albania Amhara Arab Armenia Aymara Azerbaijani Azerbaijani (Sirilik) Bahasa Isyarat Peru Bahasa Isyarat Polski Bahasa Isyarat Rusia Bahasa Isyarat Spanyol Baoule Bashkir Bassa (Kamerun) Batak (Karo) Batak (Toba) Bengali Bikol Bolanda Bulgar Cebuano Cheska Chichewa Chitonga Chitumbuka Chiyao Chuvash Cibemba Cina Mandarin (Disederhanakan) Cina Mandarin (Tradisional) Citonga (Malawi) Dansk Efik Esti Ewe Faroese Farsi Fiji Ga Georgia Greenland Guarani Gujarati Gun Hata ni na Ngungu di Amerika Hata ni na Ngungu di Brasil Hata ni na Ngungu di Cile Hata ni na Ngungu di Kolombia Hata ni na ngungu di Italia Hata ni na ngungu di Korea Hata ni na ngungu di Kuba Hata ni na ngungu di Meksiko Hausa Heber Herero Hiligaynon Hindi Igbo Iloko Indonesia Inggris Isoko Italia Jawa Jepang Jerman Jula Kabiye Kannada Karen (S'gaw) Katalan Kazak Kikuyu Kiluba Kinyarwanda Kirghiz Kisonge Kongo Korea Kreol Haiti Kreol Mauritius Kreol Seychelles Kroat Kwangali Kwanyama Lhukonzo Lingala Lituavi Luganda Lunda Luo Magyar Makau Makedonia Malagasi Malayalam Malta Marati Maya Melayu Mixe Mongol Moore Myanmar Nahuatl (Puebla Utara) Ndebele Ndebele (Zimbabwe) Ndonga Nepali Ngabere Nias Norsk Nzema Oromo Ossetia Otetela Pangasinan Papiamento (Aruba) Papiamento (Curaçao) Polski Portugis Prancis Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Rumania Rundi Rusia Samoa Sango Sena Sepedi Serb Serb (Romawi) Sesotho (Lesotho) Setswana Shona Silozi Sinhala Slovak Sloven Spanyol Sranantongo Suomi Swahili Swahili (Kongo) Swati Swensk Tagalog Tahiti Tamil Tatar Telugu Tetun Dili Thai Tigrinya Tiv Totonac Tshiluba Tshwa Tsonga Turki Turkmen Twi Tzotzil Ukraina Umbundu Venda Vietnam Waray-Waray Wayuunaiki Wolaita Xhosa Yoruba Yunani Zande Zapotec (Isthmus) Zulu\n”Tu dia pe Ho Laho, Tusi do Ahu Laho”\n1, 2. (a) Gombarhon ma pardalanan ni si Rut dohot si Naomi jala boasa nasida marsak. (b) Boasa asing pardalanan on di si Rut?\nRAP mardalan ma si Rut dohot si Naomi di adaran Moab na mardolokdolok. Gelleng hian do nasida idaon alani bidang ni adaran i. Nunga bot ari, na laho holom nama. Diida si Rut ma tu simatuana huhut dipingkirhon inganan laho marborngin. Holong hian do roha ni si Rut tu si Naomi. Sai dipingkirhon ibana do na dumenggan tu simatuana i.\n2 Lungun dope dihilala nasida na dua. Ndang sadia leleng dung mate tungganedoli ni si Naomi, mate ma muse anakkonna, si Kilian dohot si Malon. Si Malon do tungganedoli ni si Rut. Ditadingkon si Rut do huta Moab, jala diihuthon ibana si Naomi tu Betlehem. Alani i, asing do pardalanan i di nasida na dua. Boi tadok, si Naomi mulak tu hutana, alai si Rut ro mandapothon bangso na so hea tinandana. Ditadingkon ibana do keluarga, hasomalan, dohot debatana di Moab.—Jaha Rut 1:3-6.\n3. Aha do sungkunsungkun na mangurupi hita maniru haporseaon ni si Rut?\n3 Boasa olo si Rut manadingkon hutana? Boasa pos rohana pinda tu huta na asing mangihuthon si Naomi? Molo talului alusna, dapotta ma sitiruon na denggan sian si Rut, halak Moab i. (Ida ma kotak ” Surat na Jempek Alai Arga”.) Saonari, taparsiajari ma aha do na mambahen si Rut dohot si Naomi mulak tu Betlehem.\nKeluarga na Dangol\n4, 5. (a) Boasa pinda keluarga ni si Naomi tu Moab? (b) Aha do parungkilon na masa tu si Naomi di Moab?\n4 Di Moab do si Rut magodang. Moab, i ma huta na gelleng di sabola timur ni Laut Mate. Godang do disi dolok, rura, dohot tombak. Alani i, napu do tano di ”Moab”. Tingki masa haleon di Israel, tongtong do adong sipanganon di Moab. Alani i do si Malon dohot keluargana ro tu Moab, dung i pajumpang dohot si Rut.—Rut 1:1.\n5 Tingki masa haleon di Israel, pinda ma si Elimelek, tungganedoli ni si Naomi rap dohot anaknasida tu Moab. Jala disi ma nasida maringanan. Ala ingkon tu Jerusalem do nasida ganup taon manomba Jahowa, mangkorhon do parpindaonna i tu haporseaonnasida. (5 Mus. 16:16, 17) Sai marsihohot do si Naomi tu Jahowa, alai sada tingki lungun ma rohana ala marujung ngolu tungganedolina.—Rut 1:2, 3.\n6, 7. (a) Boasa jut roha ni si Naomi tingki dioli anakna boru Moab? (b) Songon dia do na binahen ni si Naomi tu parumaenna gabe sitiruon?\n6 Di pudian ni ari, marsak ma muse si Naomi ala boru Moab do dioli angka anakna. (Rut 1:4) Diboto si Naomi do na binahen ni si Abraham laho mangalului sisomba Jahowa bahen tungganeboru ni si Isak. (1 Mus. 24:3, 4) Dung i, marhite Patik diorai Jahowa do bangso Israel marhasohotan tu bangso na asing, ala boi mambahen nasida manomba debata sileban.—5 Mus. 7:3, 4.\n7 Alai, boru Moab do dioli si Malon dohot si Kilian. Nang pe jut roha ni si Naomi, alai dihaholongi ibana do parumaenna na dua i. Hirim do rohana gabe sisomba Jahowa nasida. Si Rut dohot si Orpa pe dihaholongi do si Naomi. Holong do na patoguhon roha ni nasida tingki ro pangunjunan. Tingki i, nunga mabalu si Rut dohot si Orpa andorang so marianakhon dope nasida.—Rut 1:5.\n8. Aha do na mangonjar roha ni si Rut marsiajar taringot tu Jahowa?\n8 Dapot ni si Rut do pangapulion sian agamana tingki marsitaonon ibana? Ndang dapotna. Godang do debata disomba halak Moab, jala na jotjot disomba, i ma dewa Kamos. (4 Mus. 21:29) Jotjot do ulaon ni agama di tingki i jorbut jala parohon hagigion. Songon i do tongtong na masa di Moab, umpamana mamelehon dakdanak tu dewa. Alai, diboto si Rut do sian si Malon dohot sian si Naomi molo Debata Jahowa i, Debata parholong, parasi roha jala imbar sian debata na asing. (Jaha 5 Musa 6:5.) Nang pe lungun roha ni si Rut, alai lam solhot do ibana tu si Naomi. Las do rohana mananda Jahowa, mamboto huasoNa, na tinompaNa, dohot ulaonNa humongkop naposoNa.\nLam solhot do si Rut tu si Naomi tingki marhabot ni roha ibana\n9-11. (a) Aha do ditontuhon si Naomi, si Rut dohot si Orpa laho ulahonon ni nasida? (b) Aha do na boi taparsiajari sian parsorion na masa tu si Naomi, si Rut dohot si Orpa?\n9 Dipaima si Naomi do barita sian hutana. Jala diboto ibana ma sian angka partigatiga naung diparrohahon Jahowa muse bangsoNa jala nunga adong muse sipanganon. Nunga songon lapatan ni goarna be Betlehem, i ma ”Inganan ni Sipanganon”. Alani i, mulak ma si Naomi tu Betlehem.—Rut 1:6.\n10 Songon dia do si Rut dohot si Orpa? (Rut 1:7) Lam solhot do nasida tu si Naomi, tarlumobi alani sitaonon na masa tu nasida. Jala si Rut, lomo do rohana mangida haburjuon dohot haporseaon ni si Naomi tu Jahowa. Alani i, borhat ma nasida na tolu tu Betlehem.\n11 Taboto ma sian na masa tu si Rut, molo parsorion dohot hamatean mangonai tu sude jolma, na burju manang na jahat. (Pjm. 9:2, 11) Dung i, molo marsak hita ala marujung ngolu na tahaholongi, tapangido ma pangurupion sian donganta, tarlumobi sian halak na marhaporseaon na togu tu Jahowa.—Poda 17:17.\nSi Rut Patuduhon Holong na Marsihohot\n12, 13. Boasa disuru mulak si Rut dohot si Orpa tu hutana di Moab, jala songon dia do didok nasida?\n12 Dung lam dao ditadingkon nasida huta Moab, holsoan ma muse si Naomi jala marsak. Dipingkiri ibana ma holong ni parumaenna i tu angka anakna dohot tu ibana sandiri. Ndang olo si Naomi manambai sitaonon ni nasida, tarlumobi ala ingkon tadingkonon ni nasida hutana. Aha ma na boi lehonon ni si Naomi tu nasida di Betlehem?\n13 Dung i, ninna si Naomi ma tu parumaenna na dua i, ”Laho ma hamu mulak ganup tu bagas ni inana be. Sai marasi ni roha ma Jahowa mamaloshon tu hamu, hombar tu na binahenmuna tu angka na mate dohot tu ahu!” Didok ibana do muse anggiat ma dilehon Jahowa tu nasida tungganedoli dohot ngolu na denggan. Dung i, ”diumma ma nasida, laos dipangiar be suarana tumatangis”. Alai, ndang olo si Rut dohot si Orpa manadingkon si Naomi, sai diingot nasida do haburjuon ni si Naomi. Alani i, marsitutu do nasida mandok, ”Ingkon udur hita mulak tu bangsom.”—Rut 1:8-10.\n14, 15. (a) Tu dia do si Orpa mulak? (b) Songon dia do didok si Naomi asa olo si Rut manadingkon ibana?\n14 Alai, didok si Naomi do muse asa mulak nasida tu Moab, ala ndang adong be na boi sibahenonna tu nasida dung sahat di Israel. Ndang adong be tungganedolina jala ndang boi be ibana manubuhon anak bahen tungganedoli ni parumaenna na dua i. Alani i, mulak ma si Orpa tu Moab ala disi do keluargana, na boi manarihon ibana. Didok roha ni si Orpa, dumenggan ma ibana di Moab. Diumma si Orpa ma simatuana i, dung i mulak ma ibana.—Rut 1:11-14.\n15 Songon dia do si Rut? Bibel paboahon, ”Alai marsihohot ma anggo roha ni si Rut tu [si Naomi].” Ra nunga mardalan si Naomi manadingkon si Rut dohot si Orpa, alai ujungna diboto ma na diihuthon si Rut dope ibana. Didok si Naomi ma, ”Ale inang Rut! Nunga mulak angkangmu, mulak tu bangsona dohot tu ugamona. Ihuthon ma ibana.” (Rut 1:15, Bibel siganup ari) Hata ni si Naomi on patuduhon molo si Orpa mulak tu bangsona dohot tu debatana. Jala sonang do rohana manomba dewa Kamos, debata sileban. Songon i do pangkilalaan ni si Rut?\n16-18. (a) Songon dia do si Rut patuduhon holong na marsihohot? (b) Aha do na boi taparsiajari sian si Rut taringot tu holong na marsihohot? (Ida ma gombar ni dua halak borua na di halaman 34 dohot 37.)\n16 Pos do roha ni si Rut mangihuthon si Naomi. Holong do roha ni si Rut tu si Naomi dohot tu Debata Jahowa. Alani i, didok si Rut ma, ”Unang sai dokhon ahu mulak, manadingkon ho. Loas ma ahu rap dohot ho. Manang tu dia pe ho laho, tusi do ahu laho; manang di dia ho maringanan, disi do ahu maringanan. Bangsom na ma bangsongku, jala Debatam na ma Debatangku. Manang di dia ho mate disi do ahu mate, jala disi ma ahu tanomonna. Uhum na posi sian Jahowa, i ma mangonai tu ahu molo gabe sirang ahu sian ho, holan hamatean i na ma na boi manirang ahu sian ho.”—Rut 1:16, 17, Bibel siganup ari.\n”Bangsom na ma bangsongku, jala Debatam na ma Debatangku”\n17 Balga do pangkorhon ni hata ni si Rut on tu hita, tongtong do i diingot nang pe 3.000 taon naung salpu i didok ibana. Sian hata ni si Rut i, tarida do parange sitiruon, i ma holong na marsihohot. Parange on ma na mangonjar rohana rade mangihuthon si Naomi tudia pe ibana laho. Holan hamatean do na boi manirang nasida. Ditadingkon si Rut do Moab dohot debatana, alani i bangso ni si Naomi ma na gabe bangsona sandiri. Asing sian si Orpa, pos do roha ni si Rut manomba Debata Jahowa. *\n18 Si Rut nama dohot si Naomi na rap mardalan tu Betlehem. Hirahira saminggu ma pardalanan ni nasida asa sahat tu Betlehem. Lungun dope roha ni si Rut dohot si Naomi, alai tarapul do rohanasida ala masiurupan mangadopi sitaonon i.\n19. Songon dia do hita boi patuduhon holong na marsihohot di pardongansaripeon, keluarga, paralealeon, dohot di huria?\n19 Godang do sitaonon saonari na mambahen hita marsak. Hita mangolu di ”angka ari hasusaan”. (2 Tim. 3:1) Alani i, ringkot do tatiru si Rut na patuduhon holong na marsihohot. Holong sisongon i, mangonjar roha ni sasahalak marsihohot tu na dihaholongi jala ndang olo paluahon i. Porlu do tapatuduhon parange sisongon i di pardongansaripeon, keluarga, paralealeon dohot di huria Kristen. (Jaha 1 Johannes 4:7, 8, 20.) Molo tapatuduhon do holong sisongon i, hita maniru parange ni si Rut.\nSi Rut dohot Si Naomi di Betlehem\n20-22. (a) Aha do na tarida muba sian si Naomi dung mulak ibana sian Moab? (b) Songon dia do pandapot ni si Naomi taringot tu hasusaanna? (Ida ma Jakobus 1:13.)\n20 Ndang holan hata holong i, ingkon tarida do i marhite parniulaon. Boi do lam tarida holong ni si Rut na marsihohot tu si Naomi dohot tu Jahowa dung sahat nasida di Betlehem.\n21 Sahat ma si Naomi dohot si Rut di Betlehem. Huta on, hirahira sampulu kilometer di sabola selatan ni Jerusalem. Godang do na mananda si Naomi dohot keluargana di kota i. On tarida sian godang ni halak na manaringoti ibana tingki mulak tu Betlehem. Godang borua mandok, ”On do hapengani si Naomi?” Ndang pintor ditanda nasida be si Naomi, ala nunga matua hian ibana idaon dibahen godang ni sitaononna di Moab.—Rut 1:19.\n22 Dipaboa si Naomi do hansit ni parngoluonna di Moab tu angka sisolhotna dohot tu hombar jabuna. Didok ibana ma asa diganti goarna, i ma si Naomi manang ”Las ni Rohangku” gabe si Mara, lapatanna ”Paet”! Songon si Job, dirimpu si Naomi do Jahowa na parohon hasusaan i tu ibana.—Rut 1:20, 21; Job 2:10; 13:24-26.\n23. Aha do dipingkirhon si Rut dung sahat di Betlehem jala aha do didok di Patik ni si Musa taringot tu na pogos? (Ida ma surat na di toru.)\n23 Dung tading nasida di Betlehem, dilului si Rut ma karejo laho manggohi na ringkot di nasida. Diboto ibana do patik ni Jahowa taringot tu halak na pogos. Boi do nasida ro tu hauma ni halak tingki gotilon laho mamutiki biur ni eme na mardabuan, dohot turiang na so disabi. *—3 Mus. 19:9, 10; 5 Mus. 24:19-21.\n24, 25. Aha do diulahon si Rut tingki ro ibana tu hauma ni si Boas, jala songon dia do didok na mamutiki biur ni eme?\n24 Masa ni gotilon do tingki i di Betlehem, bulan April ma i mangihuthon kalenderta saonari. Laho ma si Rut tu hauma ni na paloashon ibana mamutiki eme na tading di hauma i. Tingki i, topet do ibana ro tu hauma ni si Boas, sisolhot ni si Elimelek, sahalak baoa na mora. Nang pe marhak si Rut mamutiki eme na tading i, alai parjolo do dipangido ibana tu na mangaradoti angka panabi asa diloas ibana mamutiki eme di hauma i. Dung i, laho ma si Rut mamutiki eme i.—Rut 1:22–2:3, 7.\n25 Pingkirhon ma si Rut mamutiki biur ni eme na madabu sian pudi ni angka panabi. Dung i, dipapungu jala dipaspas ma eme i. Leleng jala loja do mangkarejohon on. Tarlumobi molo mohop ari. Alai, nunut do si Rut mangulahon i, holan satongkin do ibana maradi laho mangan dohot minum ”di bagasan soposopo”.\nNdang losok roha ni si Rut mangulahon karejo na borat asa boi manggohi na ringkot di ibana dohot simatuana\n26, 27. Halak na songon dia do si Boas, jala songon dia do ibana maradophon si Rut?\n26 Ndang dirimpu si Rut adong na mamparrohahon ibana. Hape, diparrohahon si Boas do ibana. Disungkun si Boas do naposona dung diida si Rut. Si Boas sahalak baoa na toras di partondion. Nang pe parkarejona i ro sian bangso na asing manang holan sadari karejo, alai didok si Boas do tu sude parkarejona i, ”Didongani Jahowa ma hamu!” Dung i, dialusi nasida do muse songon i tu si Boas. Jala songon panarihon ni sahalak ama tu anakna do dibahen si Boas tu si Rut.—Rut 2:4-7.\n27 Dijou si Boas do si Rut ”ito”. Jala dipangido si Boas do asa sai tu haumana ibana mamutiki eme. Disuru do muse si Rut asa sai jonok tu angka panabi borua, unang diganggu angka panabi baoa. Ditonahon ibana do tu naposona asa diparade sipanganon dohot siinumon ni si Rut. (Jaha Rut 2:8, 9, 14.) Alai na rumingkot, dipuji jala dibahen ibana do las roha ni si Rut. Songon dia on boi masa?\n28, 29. (a) Halak na songon dia do si Rut ditanda halak? (b) Songon dia do hita boi maniru si Rut marlinggom tu Jahowa?\n28 Disungkun si Rut ma boasa songon i asi ni roha ni si Boas tu ibana, hape ibana halak Moab. Dipaboa si Boas ma naung dibege ibana barita ni si Rut dohot sude pambahenanna tu simatuana. Ra, dipaboa si Naomi do haburjuon dohot holong ni si Rut tu angka borua di Betlehem, jala tarbege ni si Boas do i. Diboto si Boas do naung sisomba Jahowa si Rut. Didok ibana ma, ”Sai dibalos Jahowa ma tu ho uhummu na denggan i, jala ingkon marupa na gok ma ho sian Jahowa, Debata ni Israel, na nidapothonmu, laho marondingonding tu toru ni habonghabongna.”—Rut 2:12.\n29 Tontu, las do roha ni si Rut mambege i! Dipillit si Rut do asa marlinggom tu toru ni habong ni Jahowa, songon anak ni pidong na marlinggom di toru ni habong ni indukna. Mandok mauliate do si Rut tu haburjuon ni si Boas, na mambahen dame rohana. Dung i, diuduti ibana ma muse ulaonna sahat tu bot ari.—Rut 2:13, 17.\n30, 31. Aha do na boi taparsiajari sian cara ni si Rut karejo, pangargaion, dohot holongna na marsihohot?\n30 Haporseaon ni si Rut, gabe sitiruon do di hita tingki susa mangalului ngolu siganup ari. Nang pe ndang hirim roha ni si Rut ingkon urupan ni donganna ibana, alai diargai ibana do molo adong na mangalehon pangurupion. Ndang losok rohana mangulahon karejo na borat. Ditangihon ibana do sipaingot asa tarondingi sian halak na jahat jala asa ummura mangulahon ulaon i. Na rumingkot, diingot ibana do Debata Jahowa na tongtong mangalehon parlinggoman tu ibana.\n31 Boi ma tiruon ni na asing haporseaonta molo tapatudu holong na marsihohot songon si Rut, serep ni roha, ringgas jala patuduhon pangargaion. Alai, songon dia do Jahowa manggohi na ringkot di ngolu ni si Rut dohot si Naomi? Taparsiajari ma i di pasal na mangihut.\nSurat na Jempek Alai Arga\nBuku Rut, digombarhon songon permata na gelleng alai arga. Otik do hatorangan di buku Rut martimbangkon buku Panguhum. Dipaboa do di buku Panguhum andigan masa na disurat di buku Rut. (Rut 1:1) Si Samuel do panurat ni buku na dua i. Molo tajaha Bibel, boi ma tadok molo buku Rut dibahen di inganan na pas, mangihuthon urutan ni angka buku di Bibel. Buku Panguhum jotjot paboahon parporangan dohot barita hamusuon. Alai, buku Rut patuduhon tu hita molo Jahowa ndang lupa tu halak na dame manang tu halak na marsitaonon. Angka na masa di parngoluon siganup ari na dipaboa di buku Rut, songon holong, habot ni roha, haporseaon, dohot roha na marsihohot boi mangurupi hita.\n^ par. 17 Ringkot taparrohahon, ndang holan gelar ”debata” didok si Rut songon na somal didok bangso na asing. Dipangke ibana do goar ni Debata, i ma Jahowa. The Interpreter’s Bible mandok, ”Panurat pataridahon molo si Rut halak Moab i, nunga gabe sisomba Jahowa.”\n^ par. 23 Balga do pangkorhon ni patik on. Asing do on sian na masa di Moab. Di tingki i, di Wilayah Timur, hansit do dibahen tu ina na mabalu. Sada karya referensi mandok, ”Molo mabalu sahalak ina, anakkonna ma na manarihon ibana, alai molo ndang adong anakna, gabe hatoban, pelacur, manang mandele gabe mate.”\nSongon dia do si Rut patuduhon haporseaonna tu Jahowa?\nSongon dia do si Rut patuduhon holong na marsihohot?\nBoasa dihaholongi Jahowa si Rut?\nSongon dia do hita boi maniru si Rut?


BE-517, DIDIA ANGKA JOLMA, BL-354 | Anyreff.wordpress.com\nHome > 35. Sosoi donganmu masuk!\t> BE-517, DIDIA ANGKA JOLMA, BL-354\nBE-517, DIDIA ANGKA JOLMA, BL-354\nDidia angka jolma, dijouhon Tuhan i,\nNa olo suruonku, torop na mago i?\nTorop do ina Batak nang na marbaju i,\nNang ama, dolidoli, na mansai dao pe.\nTardidi do nasida, ringgas marminggu be,\nMarrupa hadaulaton nasida sasude.\nAlai tung dao rohana, ndang sae dosana i.\nTuhanna ndang digolom nang panghophopNa i.\nDison do au, o Tuhan, sai suru dohot au.\nManjou angka jolma na tongtong mandaodao.\nHulehon ma gogongku nang tingkingki di Ho.\nPaima mulak dongan ndang olo au be so.\nDilehon Ho hosaMu mangkophop hami on.\nTung patut huseahon nang dohot ngolungkon\nHumophopangka dongan na so mananda Ho,\nNa mian di arsakna naeng luluanku.\nCategories: 35. Sosoi donganmu masuk! Tags: BE-517, BL-354, buku ende, DIDIA ANGKA JOLMA\nBE-518, MARSINONDANG DIBAEN JESUS, BL-355 BE-516, BEGE JOUJOU NI JESUS I, BL-353